Ойдин Солиҳнинг йўли | МУҲАММАД СОЛИҲ\nПоделиться "Ойдин Солиҳнинг йўли"\n(Суратда: Ойдин Солиҳ 2012 йил халқаро конференцияда)\n(Муҳаммад Солиҳнинг “Ойдин Солиҳ мактаби” конференциясида сўзлаган нутқининг матни)\n70 йилларда Совет Иттифоқида бир декаданс (чўкиш) даври бошланди. Бу чўкиш фақат сиёсий, ижтимоий ва маданий соҳада эмас, балки позитив илмлар жумладан, тиб соҳасида ҳам кўриниб қолди. Тиб соҳасидаги бу бўшлиқни ўсимликлар билан даволаш усулларидан тортиб, фолбинларгача узанган турли ботил оқимлар тўлдира бошлади.\nБугун алтернатив тиб аталаётган тиб ила Ойдин Солиҳ ўша даврда танишди.\nЎша даврда очлик билан даволаш, мизожлар, Ибн Сино тибби, биткилар билан даволаш, ҳажомат (қон олдириш) ва қон гуруҳига кўра даволаш услублари Ойдин Солиҳнинг диққат марказида бўлди.\nБугун очлик ва қон олиш терапияси Ойдин Солиҳнинг асос даволаш услублари ўлароқ кўрсатилмоқда. Ҳолбуки очлик ва ҳажомат (қон олдириш) асрлардан бери турли қавмларда уйғуланган услублардир.\nОйдин Солиҳнинг даволаш услуби юқорида санаб ўтилган бутун бу услубларнинг СИНТЕЗИдир.\nDr. Paul Bragg (1895-1976) каби фақат очлик билан даволанишнинг ёки фақат ҳажоматнинг инсон соғлиги учун етарли эмаслигини Ойдин Солиҳ жуда яхши билар эди.\nОйдин Солиҳнинг даволаш услуби шаффоф эди. Ташвиқ этган ғоя аниқ эди.\nОйдин Солиҳнинг постмодерн тиб олимларидан фарқи, унинг илмни диндан айирмагани эди.\nУ тиб илмининг Аллоҳнинг яратган тизимини идрок этишдан, унинг қоидаларига бўйсунушдан иборат эканлигини жуда яхши идрок этар эди.\nОйдин Солиҳ ўзи қарши бўлган даволаш услублари ҳақида очиқ айтар эди. Тибда эмлаш, сезарян (кесер амалиёти), орган нақли амалиёти, сунъий уруғлантириш каби инсон яралишига зид уйғуламаларга қарши эди. Бу услубларнинг ҳам соғлиқ нуқтаи назаридан, ҳам диний нуқтаи назардан инсон учун зарарли бўлганини илмий шаклда исботлаб берди.\nУнинг даволаш услуби рационал ва илмий эди. Айни пайтда динга зид эмасди.\nУ Би-би-си радиосига берган суҳбатида “Қуръони Карим ва Ҳадиси шарифга зид бўлган бирорта даволаш услуби қўлланмадим” дея байнот берди ва бу радикал эътирофнинг ғарбда эълон қилиниши кўпчиликни ҳайратга солган эди.\n70-йилларда дўстларимиздан бири уйимизга бир хаста олиб келди. Ойдин хонимдан у хастани кўришни илтимос қилдилар. Хастанинг тиз косаси остида гангрена пайдо бўлиб, оёғи чирийбошлаган эди. Докторлар унинг оёғини кесишга қарор беришган экан. Одам эса буни истамаётган эди. Ойдин хонимнинг табиий даволаш тарафдори бўлганлигини эшитиб, унинг маслаҳатини олишга келган экан. Ойдин хоним хастага буғдойни уйда кўкартириб, унинг илдизидан чиққан сувни гангрена устига боғлашни тавсия қилди.\nБу киши Ойдин хонимнинг тавсиясини айнан айтганидек қўллади ва мўъжизавий шаклда гангренадан қутулди. Докторлар бу шифо қаршисида ҳайрон қолдилар. Даволаш услубини ўрганганларида эса янада ҳайратга тушдилар.\nУ пайтларда кўкартирилган буғдойнинг доривор хусусияти тиббиётчилар орасида унчалик маълум эмас эди. Бу услуб, ҳозирда саратон хасталари учун табиий даволаш услубларининг бошида турувчи бир услубдир. Ойдин хонимга бу даволаш услубини қандай ўрганганини сўраганимда, “кўкартирилган буғдойнинг жуда кучли бир дори бўлиши мумкинлигини биолог сифатида ҳис этдим”, деган эди. Яъни Ойдин Солиҳнинг гангренага қарши тавсия қилган даволаш услуби у даврда рефлектив, иррационал туюлар эди.\nОйдин Солиҳ, “Ҳақиқий тиббиёт” китобида Қуръони Каримнинг муҳим бир мўъжизасини кашф этди. Биласиз, Генетика илми, 20 аср бошларида ривожланган бир илмдир. Бу илм юзага келмасдан 1400 йил аввал, бу илм муҳандисларининг қиладиган ишлари, Қуръони Каримда шундай башорат қилинган экан: “(Шайтон). Уларни албатта адаштираман… уларга амр этаман, ҳайвонларнинг қулоқларини ёражаклар ва Аллоҳнинг яратганини ўзгартиражаклар” (Нисо сураси, 119-120).\nБу оятларни Ойдин Солиҳ “Ҳақиқий тиббиёт” китобида шундай тафсир этади: “Генетик тадқиқотларда ва мутацияларни кузатиш учун амалга оширилган тажрибаларда керак бўлган тўқима ҳайвонларнинг қулоқларини ёриш орқали олинади. Чунки ҳайвонларнинг вужуди юнг билан қопланган. Фақат қулоқ ичи қисми очиқ ва бу жараён учун мосдир”.\nЯъни юқорида таъкидлаб ўтилган Ойдин Солиҳнинг услублари Синтези Қуръони Карим ва Ҳадислар нурида амалга оширилган.\nБалки шу боис, Ойдин Солиҳни тибда ортиқча анъанавий, янги даволаш услубларига қарши зеҳният ўлароқ таърифлашга уринаётганлар пайдо бўлмоқда. Масалан, Ойдин Солиҳнинг Квант физикасига қарши эканлиги ҳақидаги гаплар сўнгги пайтлар кўп тарқалди. Ойдин Солиҳ физикага эмас, физик номи остида, “шифочилик” каби, энергия билан шуғулланган хавфли оқимларга қаршидир.\nКвант физикаси нима?\nБугун илм ўлароқ икки физика мавжуд: Классик физика ва квант физикаси. Классик физика икки минг йилдан буён давом этиб келаётган, Декарт, Исаак Нъютон, Фарадей, Максвел физикасидир. Бу физика қонунлари макро дунё савиясида ишлайди.Микро дунё савиясида, яъни модданинг микроскопик даражасида эса квант физикаси қонунлари қўлланилади.\nКвант физикасида инсон бир “энергия тўпи” сифатида баҳоланади.\nОйдин Солиҳ, инсон зотини бир қувват(энергия) субъекти ўлароқ хато йўналтирилишидан хавотир оларди холос. Бир кишининг квант физикаси ёки ҳар қандай бошқа физикага қарши бўлиши ёки қарши бўлмаслиги эса ҳеч нарсани ифода этмайди.\nОйдин Солиҳ, инсон саломатлигини атроф муҳити билан, табиат билан биргаликда баҳоланишининг энг тўғри йўл эканлигига ишонар эди. Ойдин Солиҳ инсон соғлигига қандай аҳамият берса, ер куррасининг саломатлигига ҳам шу қадар аҳамият берар эди. Бу глобал гармониянинг саломати учун курашишни фақат инсоний эмас, диний бир вазифа ўлароқ ҳам кўрар эди.\nШу сабабдан, Ойдин Солиҳнинг китоблари илми билан баробар, Пайғамбаримиз (с.а.в) таблиғининг изидаги бир йўлдир.\n2019 йил, 24 март\nНаписал: Admin // Ўзбекча // Март 28, 2019\n← Aidin Salih’in Yolu Ҳижоб ҳақида / Başörtü hakkında →


Доктор Миллер ва Қуръон\n(Ёҳуд мантиқнинг инсофи)\nҚуръони Каримни абадий мўъжиза қилган Аллоҳ таолога ҳамдлар бўлсин!\n«Қуръон сенинг фойдангга ёки зарарингга ҳужжатдир», деган Расулуллоҳ (соллаллоҳу алайҳи васаллам)га салоту саломлар бўлсин! У Зотнинг саҳобаларидан ва қиёматга қадар уларга яхшиликда эргашадиганлардан Аллоҳнинг Ўзи рози бўлсин!\nКанадалик Торанто университети математика ва мантиқ фани муаллими доктор Гарри Миллер Қуръондаги тарихий ва илмий «хато»ларни масиҳийлар учун тақдим этишга қарор қилди. У шу мақсад асосида Қуръонни ўқий бошлади... Чунки Гарри Ислом динининг танқидчиси, насронийлик дини даъватчиларидан эди. Соҳаси фалсафа бўлгани учун Қуръон оятларига мантиқий ёндашар, ҳар жумла ортидан ўзига: «Бу нима учун шундай?» каби саволларни қўярди. Инсоф мезонига уйғун тутилган мантиқ ўз эгасини ҳаққа етаклаб келди. Ҳа, Гаррининг инсофи ғолиб келиб мусулмон бўлди. Мусулмон бўлмасликка чора қолмаганди ҳам. Чунки мантиқ унинг Ислом борасидаги чигал ва ўзидан аввалгилардан кўчирилган сафсаталарини тумандек тарқатиб ташлади. Бунга қадар у масиҳийликни кучли даъватчиларидан эди. Унинг мантиқий ёндашуви машҳур даъватчи олим шайх Аҳмад Дийдот билан бўлган мунозараларида ҳам яққол кўзга ташланиб турар, ҳатто мантиқий ёндашуви ва нотқлигидан айрим мусулмонлар: «Шу инсон Исломни қабул қилиши керак!» деган умидга ҳам боришган эди. Бу орзу ҳақиқатга айланиб, Гарри Миллер мусулмон бўлди. Қуръон уни том маънода ҳайратга солган эди. Гарри ўз ҳайратини яшира олмай «Лол қолдирувчи Қуръон» номли китоб ёзди. Бу китобда ўзини қойил қолдирган оятларга тўхталиб, мантиқий асослар орқали ўз фикрларини билдирди. Қуйида ушбу китобдан баъзи фикрларни ўртоқлашамиз.\nДоктор Гарри Миллер қиссаси\nБу инсон насронийликка катта ғайрат ила даъват қилувчи миссионерлардан бўлиб, унинг Библия тўғрисидаги илми ниҳоят даражада чуқур эди.\nУнинг математикага ҳам катта қизиқиши бўлган, шу сабабли мантиқни ёки ишларнинг мантиқий боғланишини ёқтирарди.\nКунларнинг бирида мусулмонларни насроний динига даъват қилишда фойдаланиш мақсадида Қуръони Каримдаги «хато»ларни топиш учун уни ўқий бошлади.\nУ ўқимоқчи бўлган Китоб ўн тўрт асрдан бери ўқиб келинаётган, саҳродан туриб сўзлаётган Қуръони Карим эди...\nЛекин топган маълумотлари уни ҳайратга солди... Нафақат ҳайрат, балки у Китобдан топган нарсаларини дунёдаги бошқа бирор китобда учрамаслигини кашф этди...\nУни ҳайратга солган нарсалардан бири Қуръондаги Марям номи билан аталган сура бўлиб, бу сурада Марям бинти Имрон шундай улуғ шараф ила тилга олинган эдики, насронийларнинг бирорта китобида ва ҳеч бир Инжилда бунинг мисолини топиб бўлмас эди!\nБу ҳолат Миллерни ўйлантирди. Нима учун Муҳаммад бирорта сурани аёлларидан бирининг номи ила ёки қизи Фотиманинг (розияллоҳу анҳо) номи билан номламаган?!\nШунингдек, Ийсо (алайҳиссалом)нинг исми Қуръони Каримда йигирма беш марта зикр қилиниши, шу билан бирга Муҳаммад (соллаллоҳу алайҳи васаллам)нинг исмлари эса фақат беш бора эсланиши бу кишининг ҳайратини янада оширди...\nУ Қуръонга чуқурроқ назар сола бошлади. Шояд, бирор хато топса...\nЛекин бир оятнинг муҳташам жозибаси уни ҳушидан айираёзди. Бу Нисо сурасидаги 82-оят эди:\n«Қуръонни тадаббур этиб кўрмайдиларми?! Агар у Аллоҳдан бошқанинг ҳузуридан бўлганда, ундан кўп ихтилофлар топар эдилар».\nДоктор Миллер ушбу оят хусусида шундай дейди:\n«Ҳозирги вақтда илмий асос деб, хатонинг мавжудлигини ёки хатонинг чегарасини назариётда белгилаб олиниб сўнг унинг тўғрисини исбот қилишга айтилади. Буни инглиз тилида Falsification test дейилади. Ажабланарлиси шундаки, Қуръони Карим мусулмон ва мусулмон бўлмаганларни ўзидаги хатони топишга чақирмоқда... Агар ишонмасанглар, хато топинглар-чи, демоқда. Устига-устак: «Ваҳоланки, уни ҳаргиз топа олмайсизлар!» дея баралла иддао қилмоқда! Дунёда бирорта муаллиф китоб ёзиб, сўнг: «Бу китоб хатодан холидир», дейишга журъат қила оладими?! Лекин Қуръон бунинг тамоман акси ўлароқ сенга ўзида хато йўқлигини, балки ундан хато топишга ҳаракат қилсанг-да, хато топа олмаслигингни айтади!»\nДоктор Миллернинг узоқ вақт фикр юритишига сабаб бўлган оятлардан яна бири Анбиё сурасидаги 30-оятдир:\n«Куфр келтирганлар осмонлару ер битишган бўлган эканини, бас, Биз уларни очганимизни ва сувдан ҳар бир тирик нарсани қилганимизни билмайдиларми? Иймон келтирмайдиларми?»\nГарри Миллер шундай ёзади:\n«Бу оят 1973 йилда Нобел мукофотига сазовор бўлган илмий баҳснинг асосий мавзусини зикр қилмоқда. Бу мавзу «Катта портлаш» (BIG BANG) назариясидир. Бу назарияда: «Мавжуд борлиқ катта портлаш натижасида бўлиниб, ундан коинотдаги осмонлар ва юлдузлар вужудга келган», дейилади. Оятдаги «битишган» калимаси араб тилида «ротқун» бўлиб, маъноси нарсанинг ўзаро бир-бирига ёпишиб туришига ишлатилади. «Очганимизни» деган калиманинг араб тилидаги ифодаси эса «фатанха»дир. Бунинг асл маъноси парчаланиш, яъни портлашдир. Субҳаналлоҳ!»\n«Энди Муҳаммад (соллаллоҳу алайҳи васаллам)нинг ҳайратга солувчи пайғамбарлик ишлари хусусига келсак. У Зотга ишонмаганлар: «Унга шайтонлар ёрдам беради», дейишарди. Аллоҳ таоло марҳамат қилади:\n«У(Қуръон)ни шайтонлар олиб тушганлари йўқ. Бунга уларнинг имконлари йўқ ва унга қодир ҳам эмаслар. Албатта, улар эшитишдан четлатилгандирлар» (Шуаро сураси, 210‑211‑212-оят).\n«Қуръон ўқиган чоғингда, Аллоҳдан қувилган шайтон(шарри)дан паноҳ сўрагин». (Наҳл‑98).\nКўрдингизми? Бу шайтоннинг ёзган китобига ўхшайдими? Қайси муаллиф китоб ёзиб, сўнг: «Бу китобни ўқишдан олдин менинг ёмонлигимдан Аллоҳнинг паноҳини сўра», дейди?!\nУшбу оятлар Қуръони Каримдаги ожиз қолдирувчи ишлардан бўлиб, юқоридагига ўхшаш шубҳаларни қўзғаётган ҳар қандай кишига мантиқий раддиядир».\nДоктор Миллерни яна лол қолдирган ва унинг эътиборини тортган воқеалардан бири Набий (соллаллоҳу алайҳи васаллам)нинг Абу Лаҳаб билан бўлган ҳикояларидир...\n«Абу Лаҳаб деган кимса Исломни ниҳоятда ёмон кўрарди. У Муҳаммад (соллаллоҳу алайҳи васаллам)нинг ортидан пойлаб юрар, у Зот қаерга борсалар, кимга нима десалар, у киши айтаётган сўзларнинг қадр‑қийматини туширишга ҳаракат қиларди. Қачон Расулуллоҳ (соллаллоҳу алайҳи васаллам)ни одамларга гапираётганларини кўрса, кутиб турар, у Зот сўздан тўхташлари билан ўша жамоатга бориб: «Муҳаммад сизларга нима деди? Агар у сизларга оқ деган бўлса, ўша нарса қорадир. Агар кеча деган бўлса, у кундуздир», дерди. Унинг мақсади Расулуллоҳ (соллаллоҳу алайҳи васаллам)нинг ҳар қандай гапларига мухолиф бўлиш ва инсонларни бу хусусда шубҳага солиш эди.\nАбу Лаҳабнинг вафотидан ўн йил олдин Қуръони Каримда «Масад» номи билан сура нозил бўлди. Бу сурада Абу Лаҳабнинг тез кунда жаҳаннамга тушиши ҳақиқат экани очиқ‑ойдин айтилди. Яъни бошқача қилиб айтганда, Абу Лаҳаб ҳаргиз Исломни қабул қила олмаслиги эълон қилинди. Абу Лаҳаб бу сура нозил бўлгач, то ўлгуничча яъни ўн йил мобайнида одамлар олдига келарди-да:\n«Муҳаммаднинг айтишича, мен ҳаргиз мусулмон бўла олмас эмишман ва тез кунда дўзахга кирармишман. Лекин мен ҳозир Исломга киришни хоҳлаётганимни эълон қиламан ва мусулмон бўламан! Нима дейсизлар, шундай қилсам, Муҳаммаднинг айтаётган гаплари пучга чиқадими? Ҳозироқ бу ишни қилсам, Муҳаммадни ёлғончига чиқариб қўя оламан! Шундай экан, унга ишонманглар. Унга келаётган нарса ҳақиқатдан ҳам илоҳий ваҳий эмаслиги шундан маълум-ку!» дерди. Одамлар унинг бу гапидан кейин мусулмон бўлишини, бу билан эса Муҳаммад (алайҳиссалом)нинг гапи эътиборсиз қолишини кутишарди. Ўн йил кутишди...\nЛекин Абу Лаҳаб айтганини қила олмади. Барча ишда Расулуллоҳ (соллаллоҳу алайҳи васаллам)га мухолиф бўлса-да, бу борада у Зотнинг башоратларини кофир ҳолда ўлиш билан исботлаб қўйди. Ўзи хоҳламаса-да, бу ўринда Расулуллоҳ (саллаллоҳу алайҳи васалла)мни тасдиқлаб қўйди...\nЯъни гўё Набий (соллаллоҳу алайҳи васаллам) бу сура билан Абу Лаҳабга қараб: «Сен мени ёмон кўрасан ва мени ёлғончига чиқаришни хоҳлайсан. Майли, мана сенга мени ёлғончига чиқариш учун қулай фурсат! Бу фурсатни қўлдан бой берма!» демоқдалар.\nЛекин Абу Лаҳаб бу ишни амалга ошира олмади! Ўн йил мобайнида бир неча бор шу сурани пеш қилиб Муҳаммад (алайҳиссалом)нинг уринишларини чиппакка чиқара олишини айтиб кеккайди, ғурурланди, аммо мусулмон бўла олмади, ҳатто зоҳирда бўлса ҳам Исломни қабул қилолмади!\nАбу Лаҳабнинг Исломни бир лаҳзада вайрон қила олиши учун ўн йиллик фурсати бор эди! У ушбу фурсатни бой берди! Бой бериши аниқ ҳам эди‑да! Зеро, бу хабарни бераётган Калом Муҳаммад (соллаллоҳу алайҳи васаллам)нинг каломи эмас, балки ғайбни билувчи, Абу Лаҳабнинг мусулмон бўлмаслигини аниқ айта оладиган Зотнинг каломи эди!\nАгар бу хабар Аллоҳ таолодан келган ваҳий бўлмаса, Муҳаммад (соллаллоҳу алайҳи васаллам) Абу Лаҳабнинг келажакда ҳам мусулмон бўлмаслигини қаердан била олардилар?\nАгар бу хабар Аллоҳ таолодан келган ваҳий бўлмаса, Муҳаммад (соллаллоҳу алайҳи васаллам)га ашаддий душманлик қилган Абу Лаҳаб ўн йиллик фурсат ичида у Зотга қарши ҳийла қила олмаслигидан қандай қилиб хотиржам бўла олардилар!?»\n3. У тезда чўғи қизиб турган ўтга киради.\n4. Ва унинг хотини, ўтин кўтарган аёл ҳам.\n5. У(аёл)нинг бўйнида эшилган арқон бор ҳолда. (Масад сураси)\nДоктор Миллер ғайбий мўъжизаси ила ўзини ҳаяжонга солган яна бир оят хусусида шундай дейди:\n«Қуръоннинг ғайбий мўъжизаларидан яна бири − бу инсон зоти билиши мумкин бўлмаган келажак ишлар борасида қарши тарафни мунозарага чақиришдир. Бу ўтган хатони текшириб кўриш (falsification tests) дейилади. Бошқача қилиб айтганда, хатонинг борлиги асосида токи шу хато тўғрилангунча уни текшириб кўрилади.\nҚуръони Карим мусулмонларнинг яҳудий ва насоролар билан бўлган алоқаси борасида нима дейди?\nҚуръон яҳудийларнинг бошқаларга қараганда мусулмонларга адовати кучлироқ эканини айтади. Бу адоват бугунги кунимизгача давом этиб келмоқда. Мусулмонлар учун адовати энг кучли инсонлар яҳудийлар орасидадир!\nБу улуғ чақириқдир. Яҳудийларнинг ҳузурида Исломни осонлик билан парчалаб ташлаш фурсати ётибди. Улар мусулмонларга нисбатан бир неча йил гўзал муомалада бўлиб: «Мана, биз мусулмонлар билан гўзал муомалада бўлмоқдамиз. Ваҳоланки, Қуръон бизни мусулмонлар учун ашаддий душман, дея эълон қилган. Демак, Қуръон шу мантиққа кўра хато экан-да?!» дейишлари мумкин эди. Лекин 1400 йил мобайнида бундай ҳолат бўлмади! Ҳаргиз бўлмайди ҳам! Чунки бу Калом инсоннинг сўзи эмас, балки ғайбларни билувчи Зот − Аллоҳ таолодан нозил бўлган Каломдир!\n«Яҳудий ва ширк келтирганларнинг иймон келтирганларга нисбатан одамларнинг ашаддий адоватлиси эканини топасан. Улардан иймон келтирганларга дўстликка яқинроғи, «Биз насоролармиз», деганлар эканини топасан. Бу уларнинг ичида диний олимлар ва роҳиблар бўлганидан ва уларнинг такаббурлик қилмасликларидандир. Улар Пайғамбарга нозил қилинган нарсани тинглаганларида, ҳақни билганликларидан, кўзлари ёш тўкканини кўрасан. Улар: «Эй Роббимиз, биз иймон келтирдик, бас, бизни шоҳидлар қаторига ёзгин. Нима учун Аллоҳга ва бизга келган ҳаққа иймон келтирмас эканмиз ва Роббимиз бизни ҳам солиҳ қавмлар қаторига киритишини тамаъ қилмас эканмиз?!» дерлар» (Моида-82-83-84).\nУмуман олганда, доктор Миллер ушбу ояти каримани ўз ҳаётига татбиқ қилди. У насронийларнинг чуқур илмли роҳибларидан эди. Ўзи ҳақни билгач, иймон келтирди ва Исломга кириб, унинг даъватчисига айланди... Аллоҳ таоло уни ана шундай буюк неъматда бардавом қилсин!\nДоктор Миллер Қуръони Каримдаги лол қолдирувчи мўъжизаларнинг ноёб услубларини зикр қилишда давом этади:\n«Ҳеч қандай шак‑шубҳа йўқки, Қуръони Каримдаги кишини ҳайратга солувчи ноёб услуб бошқа бирорта китобда топилмайди. Қуръони Карим сенга муайян маълумотларни тақдим қилар экан, ушбу маълумотлар сенга бундан олдин маълум бўлмаганини айтади:\n«Бу ғайб хабарлардан бўлиб, сенга ваҳий қилмоқдамиз. Улар қайсилари Марямнинг кафили бўлишига қаламларини ташлашаётганларида олдиларида эмасдинг ва тортишаётганларида ҳам олдиларида эмасдинг». (Оли Имрон-49)\n«Бу ғайб хабарлардан бўлиб, уни сенга ваҳий қилмоқдамиз. Улар макр қилиб, ишлари ҳақида гап бириктирганларида олдиларида бўлмаган эдинг». (Юсуф-102)\nДиний муқаддас китобларнинг бирортасида ушбу услуб қўлланилмаган. Бошқа барча китоблар сенга маълумотлар мажмуини тақдим қилар экан, уларнинг қаердан келганини айтади. Инжилнинг услубида қадимгиларнинг қиссалари муноқаша қилинар экан, сенга: «Фалон подшо фалон жойда яшаган, фалончи қўмондон муайян урушни фалон жойда амалга оширган, фалончининг бир нечта фарзандлари бўлган, уларнинг исмлари фалончи, фалончи... ва ҳоказо»каби хабарларни айтади. Лекин шу билан бирга Инжил доим сенга: «Агар бу хусусда янада кўпроқ маълумот олмоқчи бўлсанг, фалончининг китобини ёки фалон китобни ўқигин. Чунки бу маълумотлар ўша ерда батафсил келтирилган», дейди.\nҚуръони Карим эса бунинг акси ўлароқ, ўқувчига маълумотларни ёйиб ташлайди-да, сўнг башарий бўлмаган журъат билан сенга: “Ушбу маълумотлар мутлақ янгиликдир! Буларни сен ҳам, ота‑боболаринг ҳам бундан олдин эшитишмаган эди», дейди!!! Ажойиблиги шундаки, Қуръони Каримнинг ҳар қандай ишорасидан хато топишга ошиқаётган Макка аҳли, ушбу оятлар нозил бўлган вақтда, уларни кетма‑кет эшитишар экан, бу маълумотлар мутлақ янги, буларни Муҳаммад (соллаллоҳу алайҳи васаллам) ҳам ва у кишининг қавми ҳам билишмас эди, деган қатъийликка: «Йўқ, булар янгилик эмас, балки биз буни биламиз», дея олишмаган!!! Шу билан бирга: «Муҳаммадга бу маълумотларни ким ўргатаётганини ҳам биламиз», деган сўзни ҳам айта олишмаган!\nРасулуллоҳ (соллаллоҳу алайҳи васаллам)ни ёлғончи дейишга, у Зотга раддия беришга журъатлари етмаган. Чунки бу маълумотлар дарҳақиқат янгилик эди! Буларни инсон ақли билан ўйлаб топиши, бадиий жанр орқали тўқиб чиқариши имконсиз эди!! Буни фақат ва фақат қадимдаги, ҳозирдаги ва келажакдаги ғайбни билувчи Зот − Аллоҳ таологина айта олиши мумкин эди!!!...»\nМана мантиқнинг инсоф мезонидаги ўлчови! Ўзининг соҳасини фалсафа эканини доим пеш қиладиган айрим сафсатавозлар гарчи мантиқ фанидан айрим луғатларни ўзлаштирган бўлсалар-да инсоф номлик сифатдан маҳрум бўлганлари учун ҳамон ёлғонлар кемасида ботқоқлик узра сузиб юришибди! Уларнинг қоришиб кетган ақлларини тартибга сола оладиган ягона илинж самимийликка йўғрилган инсофдир, агар инсоф қилсалар, кўзлари очилади, Бўлмаса бошларига Абу Лаҳабларнинг куни тушиши аниқ! Зотан, қуёшнинг борлигини исботлаш учун кундузида шам ёқиб излаш шартмас!\nАллоҳ таолонинг Китобини тадаббур қилиш камайган бизнинг замонамизда оятларни шундай гўзал тафаккур қилган, доктор Гарри Миллерни Аллоҳнинг Ўзи яхшилик ила мукофотласин! Барчаларимизга Ўзининг Каломини тадаббур ва тафаккур ила кечаю кундуз тиловат қилиш бахтини муяссар айласин! Каломидан юз ўгириб бадбахтлардан бўлиб қолишдан Ўзи асраси! Омин!!!\n (Аслида биз мунозара деб таржима қилаётган калима Улумул Қуръон фанида таҳаддий деб номланади. Таҳаддий деб луғатда чақирмоқ, рақобат қилмоқ, олишмоқ, ким ўзди ўйнамоқ маъноларида бўлиб, истилоҳда эса ўзи қилган ишни бошқалар қила олмай ожиз қолишларининг даъвосида ўзгаларни майдонга чақиришга айтилади. Мўъжиза луғатда ожиз қолдирувчидир. Истилоҳда эса мўъжиза содир этишни даъво қилувчи тараф, албатта, таҳаддий эълон қилиши шартдир. Таҳаддий тўғри бўлиши учун эса қуйидаги шартлар топилиши лозим:\n1. Таҳаддийга чақирувчи шахсдаги асбоб-ускуналар қарши тарафда ҳам бўлиши керак.\n2. Таҳаддийга чақирувчи шахс қилган ишининг муддати чақирилганларда ҳам бўлиши лозим.\n3. Қарши тарафнинг чақириққа ижобат қилишлари учун сиёсий босим, қариндош-уруғчилик, ошна-оғайничилик каби тўсиқлар бўлмаслиги лозим.\n4. Таҳаддийга чақирувчи шахс ўзидаги мўъжизани барчанинг олдига қўйиши лозим...\nҚуръони Каримнинг мўъжиза экани ушбу таҳаддий шартларининг барчаси унда мавжуд эканлиги билан кўриниб туради:\n1. Асбоб‑ускунани тақдим қилиш: Қуръони Каримнинг баъзи оятлари маънодан узилган ҳарфлар билан бошланиши гўё арабларга: «Сизлар ишлатаётган ҳарфлар билан Қуръон нозил қилмоқдамиз. Агар қўлинглардан келса, сизлар ҳам шу Қуръонни ёки унинг бир сурасини ва ёҳуд ундан бир оятни келтиринглар-чи?!» дейиш эди. Тўртта ояти каримада бу чақириқ очиқчасига эълон қилинган.\n2. Муддатнинг берилиши: Расулуллоҳ (соллаллоҳу алайҳи васаллам) йигирма уч йил мобайнида уларнинг кўз ўнгида Қуръон тиловат қилиб турдилар. Бу муддат ичида Қуръонга ўхшаш нарсани келтирмоқчи бўлганлар ё мусулмон бўлди, ёки шармандаси чиқди. Шу билан бирга, бу мавзу ҳали‑ҳануз эскиргани йўқ. Яъни ҳамон Қуръони Карим башарият кўз ўнгида ўзининг мўъжиза эканини баралла айтиб турибди ва ўзи кабисини башарият тўқий олмаслигини кескин суратда даъво қилмоқда. Қани, Қуръон каби бир Китобни тўқинглар-чи!\n3. Сунъий тўсиқларнинг йўқлиги: Расулуллоҳ (соллаллоҳу алайҳи васаллам)га ваҳий бўлаётган Қуръондаги чақириқлар барча учун баробар бўлди. Ҳеч қандай сиёсий омил ёки ижтимоий шароит унга тўсиқ бўлмади ва бугунги кунда ҳам бундай тўсиқ йўқдир.\n4. Мўъжизанинг намунаси: Мана, Қуръони Карим барчанинг кўз ўнгида бир минг тўрт юз йилдан кўпроқ муддат ичида бирор ҳарфи ўзгармай турибди ва ундаги чақириқлар ҳали-ҳануз ўз кучини йўқотгани йўқ. Ер юзида Қуръони Каримга нисбатан қилинган душманлик бошқа бирорта китобга қилинмаган. Шундай бўлишига қарамасдан, унга ўхшаш бир нарса келтириш ёки уни ўзгартиришга бўлган барча ҳаракатлар бесамар кетмоқда ва бу ҳолат қиёматга қадар давом этиб бораверади...)


23 январь, 2021, 17:50\nУлар Ўруновни ўйнатишни орзу қилади...\nҚишки трансферлар вақтида “Спартак” Остон Ўруновни бошқа клубга трансфер қилиши ёки ижарага жўнатиши мумкинлиги ҳақида кўп гапирилмоқда. Ўзбек футболчисига харидорлар қаторида унинг авалги клуби “Уфа”нинг ҳам номи тилга олинмоқда. Ушбу клубнинг директорлар кенгаши раиси Ростислав Мурзагулов билан суҳбатлашган журналистлар яна бир бор Остон Ўруновни жамоага қайтариш масаласини кўтарди.\nЭътиборингизга ушбу суҳбатнинг Ўруновга тегишли қисмини таржима қилган ҳолда ҳавола этамиз.\n- Остон нега Москвада ўйнаб кета олмаяпти?\n- Ўрунов у ерга эрта кетди. У катта чемпионатга эга бўлган мамлакатга эндигина келганди. “Уфа”да атиги бир нечта учрашувда тўп тепди холос.\nОстон ўзининг имкониятларини билмайдиган, машғулотларда нималар қила олишини кўрмаган, уни умуман танимайдиган мураббий унга бирданига ишонч билдириб, кетма-кет имконият беришига ишониши соддаликдан бошқа нарса эмас. Мен “Спартак”да унга атиги 10 дақиқа беришларини билардим. Амалда шундай ҳам бўлиб чиқди.\nБундан ташқари, у ерда кўп нарса психологияга ҳам боғлиқ. Унинг “Спартак”да ўйнаб кетиши қийин бўлиши олдиндан маълум эди. У уриниб кўришга қарор қилди, футбол жамоатчилигига ўзини кўрсатди. Лекин Остоннинг келажаги борлигига ишонаман.\nАгар Остоннинг ўрнида бўлганимда ярим йил, бир йил “Уфа”да ўйнаган бўлардим. Шунда у ўзининг бор истеъдодини намоён қилган бўларди. Барча мураббийлар унинг нималарга қодирлигини ўз кўзи билан кўрарди. Кейин каттароқ клубларга тантана билан йўл оларди. У эса, бироз шошилди.\n- Унга қўнғироқ қилиб, “Остон ортга қайтиш вақти келди” демайсизми?\n- Афсуски энди бунинг иложи йўқ. Агар шунга имконият бўлганида мен жуда хурсанд бўлардим. Лекин вазият анча мураккаб.\n- Остон “Спартак”га ўтганидан кейин буюк футболчига айланди. Бунақа футболчиларни чўнтагимиз кўтармайди, энди уни олишга кучимиз етмайди. Биз бундан буёғига янги Ўруновларни қидиришга эътибор қаратамиз.\n- Юраннинг Остон Ўруновнинг ёши урилгани ҳақидаги гаплари ҳақида нима дея оласиз?\n- Сергей Юран эҳтиросга берилувчан одам. Бу гаплар унинг калласига қаердан келиб қолганини билмайман. Ўруновни узоқ вақт кузатганмиз. Уни бир ой ичида топганимиз йўқ. Остон паспортини қандай ўзгартирган бўлиши мумкинлигини тушунмайман. Мени кечирасизу, Ўзбекистон нуфузли давлат ва бу мамлакатда паспортни қалбакилаштириш жиноят ҳисобланади.\nОстон Ўрунов айни пайтда "Спартак" билан Бирлашган Араб Амирликларида дастлабки ўқув-машғулот йиғинини ўтамоқда. Жамоа бош мураббийи Доменико Тедеско ўзбек футболчисининг ҳаракатларидан қониқаётганини таъкидлади. Шундай бўлса-да, Ўруновнинг Москва клубидаги келажаги ҳамон мавҳум бўлиб турибди.\nбу кимни интервьюси умуман тушунарсиз! кучадаги бомждан интервью олдинглар-ми?


Қумларда қолиб кетган қишлоқ - Anhor\nAnhor Все посты Қумларда қолиб кетган қишлоқ\nАрвоҳ шаҳарлар ҳақида ҳеч эшитганмисиз? Кўз олдингизда Америка киноларидаги қўрқинчли шаҳарлар пайдо бўлади. Устюрт платосининг чексиз поёнида Қибла-Устюрт қишлоғи мағрур турмоқда. Бу 286 нафар аҳолиси бўлган кичик қишлоқ.\nБу ерликлар ўзларини “адашган жаннат” одамлари деб аташади. 90-йилларга қадар Қибла-Устюрт Устюртдаги Комсомольск деб номланган. Собиқ совет даврида бу Орол денгизи бўйида 500 мингдан зиёд аҳолиси бўлган гуллаб-яшнаган шаҳар эди.\nАҳолиси балиқ тутиш, чорвачилик билан шуғулланар, болалар денгиз қирғоқларида ўйнарди. Қибла-Устюрт ўзига яраша замонавий эди, бу ерда икки-уч қаватли уйлар, алоҳида вертолёт учиш майдончаси, ўз мактаби, боғи, фельдшерлик пункти бор эди.\nМаҳаллий аҳолидан бир киши болалигини хўрсиниб эслайди: “Бизнинг туманимиз замонавий деб ҳисобланган, зарур озиқ-овқат вертолётда етказиб бериларди, биз Москва таъминотида эдик, аммо … 80-йилларда Орол бир зумда чекинди. Ва фожеа юз берди. Қишлоқ ўлди. Ҳамма кета бошлади. Аввалига руслар, кейин бизникилар”.\nЯгона марказий кўча – Қибла Устюрт бўйлаб юрар экансан, қишлоқ қанчалик обод бўлганини тушунасан киши. Ҳозир эса йўл Устюрт платосининг қуруқ қумли жарлигига олиб боради.\nҚишлоқ анча озода, одамлар мевали дарахтлар экиб қўйишган. Қайси ҳовлига кирманг, сизни табассум билан кутиб олишади. Ҳовлилар кичик ва шинам. Қишлоқдаги тартиб ва аҳлат йўқлигини алоҳида таъкидлаш зарур.\nБугунги кунда одамлар асосан чорвачилик билан кун кўради, уйлардан узоқ бўлмаган жойда туя карвонини кўрдик. “Туя сути энг тўйимли”, – дейди аёллар. “Олинг, афсусланмайсиз”.\nЙўлда бир чўпонни учратдик, у туяларни ҳайдаб кетарди. Биз уни гапга тутдик. Ёшлиги, электрчи бўлиб ишлагани ҳақида гапирди. Ҳар йили ёзда Сочига ва бошқа жойларга дам олгани борган экан. Энди у нафақага чиқиб, туя боқади ва одамлар унинг меҳнати учун рамзий тўлов беради.\nУзоқда кичик оқ бино кўринади. Бу қишлоқ мактаби, унда ҳаммаси бўлиб 30 га яқин бола ўқийди. Биринчи синфни уч нафар бола тугатди. Алифбе байрами ёки битирув кечаси бўлса, бутун қишлоқ учун байрам. Болалар мактабда ўзларини яхши тутмасликка имкон ҳам йўқ, синф раҳбари ва директор қўшниларинг, бирон айб қилиб қўйсанг, дарҳол кириб уйдагиларингга айтишади. Ҳамма бир-бирини яхши билади, тўй-маъракалар ҳамқишлоқлар билан ўтади.\nУяли алоқа деярли йўқ, Uzmobile ҳам ўтган йили кириб борди. Одамлар офлайн олам – қурилмалар, телефонлар, планшетларсиз яшайди. Болалар тўп тепиб, бекинмачоқ ўйнайди. Катталар уй ишлари, кундалик ҳаёт ва болалар тарбияси билан банд.\nҚибла-Устюртнинг оддий аҳолисининг ҳаёти ягона газ компрессор станциясида ўтади. Аҳолининг асосий қисми ўша ерда ишлайди. Кўк дарвоза олдида бир аёлни учратиб, уни саволга тутдик: “Ҳаётингизда нималар билан бандсиз?”. У мағрурлик билан жавоб берди: “Мен Компрессор станциясида асосий оператор бўлиб ишлайман!”.\nАёл жилмайиб, бу ерга 79-йилда Жаслиқдан келин бўлиб тушгани, эрини севиб қолганини гапирди. Улар турмуш қуришди, болаларни катта қилишди, қизларни турмушга беришди. Аммо бир сония ҳам бу қишлоқдан кетиш ҳақида ўйлашмади. Қаҳрамонимиз станцияда яхши ойлик олаётгани, қўлига 3 миллион сўмдан кўпроқ олишини айтди. Фақат битта томони, бозор қишлоқдан 300-400 км нарида, атрофда дорихона йўқ.\nИнфратузилма йўқлиги ва чўлланиш муаммосига қарамай, аҳолининг чидамлилиги ва бу жойларни тарк этишни истамасликларига қойил қолмай иложимиз йўқ.\nБу одамларнинг юзларига қарасангиз, нима бўлишидан қатъий назар бахтиёр ва самимийликларини кўрасиз. Қишлоққа кираверишда балиқчига ўхшаган кекса чол туриб, қумтепаларга қарарди. Хаёлида қачондир бу ерга сув қайтиши ҳақида ўй суради.\nАфсус, хаёллар умидлигича, денгиз эса – сароб бўлиб қолмоқда..\nЛойиҳа муаллифи: Данил Каримов\nМатн: Жанна Рахимова\nТаржимон: Нигора Адизова\nЎзбекистон. Коронавирус бўйича янгиликлар билан танишинг


«Бу юртда қалбимиз яшайди» — Ishonch Gazetasi\n«Бу юртда қалбимиз яшайди»\nРоссия Қаҳрамони, генерал-полковник, Россия Давлат Думасининг Мудофаа қўмитаси раиси Владимир Шаманов бир гуруҳ синфдошлари билан Мирзачўл туманига ташриф буюрди. Шу туманда улғайиб, вояга етган, ҳаётга дастлабки қадамларини Гагарин шаҳарчасидан қўйиб, бир дунё орзу-умидлар билан жамиятда ўз ўрнини топишга интилган собиқ мирзачўлликлар – меҳмонлар ўз ташрифини «Мотамсаро она» монументи ҳамда афсонавий космонавт Юрий Гагарин ҳайкали пойига гул қўйиш маросимидан бошлади.\nУстозга пешвоз чиқиш…\nМеҳмонлар тумандаги 1-умумтаълим мактабида бўлиб, ўқувчи ёшлар, собиқ синфдошлар, мактабдошлар ҳамда туман фаоллари билан учрашди. Дийдорлашув тадбирида сўзга чиққан В.Шаманов болалик даври, мактабдаги ўртоқлари, устозларини хотирлаб ўтди. Ҳозирда ҳаёт бўлган устозларини бирма-бир бағрига босиб, уларга ўз совға-саломларини улашди. Учрашув давомида ҳаяжонли дақиқалар кўп бўлди…\nМартабали меҳмон минбарда сўзлаб турган пайт бирдан сўзини тўхтатиб, зал эшиги томонга юриб кетди. Кўпчилик бу ҳолатдан ҳайрон бўлиб, нималар содир бўлаётганини билиш учун ўрниларидан туриб кетди. Маълум бўлдики, В.Шаманов учрашувга бироз кечикиб, ҳассага таяниб кириб келаётган устози, 83 ёшли Анвар Хайрулинга пешвоз чиқаётган экан. Устоз-шогирд бир муддат бир-бирини бағриларидан бўшатмай туришди. Дийдорлашувдан беҳад қувонган В.Шаманов мактабда жисмоний тарбиядан сабоқ берган устозининг қўлтиғидан олиб, юқоридаги курсилардан бирига ўтқазиб қўйди.\n– Мен жуда ҳам ҳаяжонланиб кетяпман, – деди минбарга чиқиб сўзини давом эттирган собиқ ўқувчи. – Бугун қардонларим, устозларим, яқинларим билан учрашишдан бошим кўкка етди. Ҳозир ҳамма ҳиссиётларимни сўз билан таърифлаб беришим қийин. Мактаб ва шаҳар билан боғлиқ унутиб бўлмайдиган хотираларим кўп. Шаҳарча таниб бўлмас даражада ўзгариб кетибди. Яшиллик, ланшафтлар, ободончилик ва бунёдкорлик ишларини кўриб, ҳавасим келди. Мен маълум муддат Ульяновск области губернатори бўлганман. Тажрибамдан бундай катта ўзгаришларни қисқа муддат ичида амалга оширишнинг ўзи бўлмаслигини яхши биламан. Бундай улкан даражадаги ўзгаришлар учун Президент Шавкат Мирзиёевдан беҳад миннатдор бўлишимиз керак.\nАдрасга бурканган аёл…\nУчрашув давомида 40 йил мана шу мактабда рус тили ва адабиётидан дарс берган Людмила Кулешовани тақдирлаш маросими ҳам бўлиб ўтди. «Дўстлик» ордени соҳибаси Л. Кулешова собиқ ўқувчилари билан дийдорлашуви ҳақида тўлқинланиб гапирди:\n– Бундай бўлишини ҳеч ҳам кутмагандим, тушга кирмаган ишлар бўлаяпти. Камтарона меҳнатимни юксак қадрлагани, эътибор ва эътироф учун давлатимиз раҳбаридан чексиз миннатдорман. Мен учун ҳамиша болалар бўлиб қоладиган ўқувчиларимни кўриб, улар қаерда бўлмасин – Ўзбекистондами, Россиядами, Кореядами, Қозоғистондами – уларнинг камолини кўриб, қувончим ичимга сиғмай кетяпти.\nУчрашувга адрасдан чиройли либос кийиб келган Л. Кулешовани В.Шаманов «Устоз, юксак орден эгнингиздаги ўзбекона либосга жуда ярашди», дея яна бир бор қутлади.\nМактабга ўз эсдалик совғасини топширган қадрли меҳмон ўқувчилар ва мактаб жамоасига ўзининг дил истакларини билдирди.\nЗамонавий андозада қайта қад ростлаган мактабдаги учрашув ўқувчиларнинг турли миллатларнинг куй-қўшиқларидан иборат бадиий чиқиши билан якунланди.\nУчрашувдаги энг ҳаяжонли дамлар В.Шаманов улғайиб вояга етган хонадонда кечди. Болалиги, оиласи билан боғлиқ хотиралар ёдига тушган меҳмон хотира ва қувонч кўз ёшларини яшириб туролмади. У ҳовлини бир сидра айланиб чиққач, ота-онаси, оиласи, қўшнилари билан биргаликда ўтган кунларини бирма бир эслади.\n– Оилада 6 киши эдик, – дейди у. – Фарзандлардан энг каттаси мен эдим. Ота-онам бизларни қийинчилик билан катта қилган. Ўша пайтда шаҳарчада қирққа яқин миллат вакиллари яшар эди. Меҳмондўст, меҳрибон ўзбек қўшнимиз бўларди. У бизни нон ва ширинликлар билан жуда кўп меҳмон қиларди. Шу қўшнимизникига меҳмонга чиқишни яхши кўрардим. Оилавий дўст эдик. Эҳ, у дамлар…\nМактабни тугатиб, Чирчиқ олий танк қўмондонлик муҳандислик билим юртига ўқишга кириб, шу уйдан 3 сўм билан чиқиб кетганман. Таътилларда келиб турдим. Сўнг ҳаёт, тақдир, қисмат экан, Россияда фаолият юритдим. Мана, салкам қирқ йил деганда яна ўз уйимга келдим.\nЯна келиш истаги…\nРоссия ва қозоғистонлик меҳмонларнинг Гагарин шаҳри бўйлаб саёҳати кечгача давом этди. Улар тикувчилик мажмуаси, кўп тармоқли туман поликлиникаси, қозоқ драма театри ҳамда янги қурилган бино ва иншоотлар билан яқиндан танишиб, Мирзачўлга — Гагарин шаҳрига яна келиш истагини билдиришди.\nЖЧ-2022 саралашига қуръа ташланди. Терма жамоамиз рақиблари билан танишинг\nБиология: Эукариотлар – ўсимликлар хилма-хиллигими?\nИлм денгизидан дур қидириб…


2016 йилгача Қаршида $75,1 млнлик лойиҳа амалга оширилади - www.Voydod.net\nEusebionic LukarMa dilshodnematov1995 Farmonriny GrimbollJeW 929406623e TjalfVag vorvanits AilaGync KnutMi\nAsadbeK, The_MaJnun, shox16, Mirzoakram, arrellify, Idenforyou, awirbek, A$LIDDIN_007, JaVoHiRBeK_9798, Az909333630, Mihaelbpx, King8882, Azizbekxamidov1411, SnorreLet, smidpiezumab, thodeehonmab, dilshodnematov1995, LukarMa, Eusebionic, Maruska\n2016 йилгача Қаршида $75,1 млнлик лойиҳа амалга оширилади\n2013-2016 йилларга мўлжалланган дастур асосида Қашқадарё вилоятининг саноат салоҳиятини ривожлантиришдоирасида Қарши шаҳрида жами 98 та лойиҳа амалга оширилиши режалаштирилган бўлиб, уларнинг умумий қиймати75,1 миллион АҚШ долларига тенг.\nШундан қиймати 8,9 миллион АҚШ долларига тенг 49 та истиқболлилойиҳа 2013 йилда тўлиқ амалга оширилиши кўзда тутилган, бу ҳақда вилоят хокимлиги матбуот хизмати хабарберади.\nХаражатларнинг 3,7 миллион доллари ташаббускорларнинг ўз маблағлари, 5,6 миллион доллари банккредитлари ва 1,2 миллион доллари хорижий сармоялар ҳисобидан молиялаштирилиши белгиланган. Мазкурлойиҳаларнинг ҳаётга татбиқ этилиши натижасида Қарши шаҳрида жорий йилда 729 та янги иш ўрни яратилади.\n2013 йилда дастурда кўзда тутилган лойиҳалардан 13 таси озиқ-овқат маҳсулотлари, 23 таси қурилишматериаллари, 13 таси бошқа турдаги ноозиқ-овқат маҳсулотлари ишлаб чиқариш йўналишида амалгаоширилиши белгиланган.\nНоябр ойи ҳолатига кўра, 47 та лойиҳа устида олиб борилган ишлар тўлиқякунланиб, жойларда ишлаб чиқариш йўлга қўйилган. Йил сўнгига қадар яна 2 та лойиҳа амалга оширилишикутилмоқда. Озиқ-овқат саноатида амалга оширилган 3 та лойиҳа колбаса маҳсулотлари ишлаб чиқаришни кўздатутади. 2 та лойиҳага кўра, сутни қайта ишлаш йўлга қўйилди. Ҳудудда 7 та лойиҳанинг ҳаётга татбиқ этилишинатижасида нон ва қандолат маҳсулотлари ишлаб чиқариш ҳажми кенгайди.\n2014 йилнинг биринчи чорагидаамалга оширилиши белгиланган битта, 2015 йилнинг иккинчи чорагига қўйилган яна битта лойиҳа муддатидан аввалҳаётга татбиқ этилиб, шу йилнинг ўзидаёқ маҳсулот бера бошлади. Уларда қиймати 50 минг долларлик алюминэшик ва ром, витражлар ҳамда 100 минг долларлик пластмасса яшиклар ишлаб чиқариш линиялари ўрнатилган.


Саёҳат қилаётган бахтли миллиард: нега Сиз ҳали ҳам улар сафида эмассиз?\nҲаёт – бу воқеалар ва учрашувлар, ғалаба ва мағлубиятлар, омад ва қийинчиликлар кетма-кетлиги. Баъзан бундай елиб-югуришларда ҳақиқий ҳаёт, ҳақиқий яшаш аслида нима эканлигини унутиб қўямиз. Биз «иш – уй – иш», дўстлар билан учрашувлар ва телевизор кўриш – бу ҳақиқий дам олиш деб ҳисоблаймиз! Бироқ, тўхтанг! Машҳур рус ёзувчиси Иван Буниннинг сўзларини ёдга оламиз: «Инсонни уч нарса чинакамига бахтли қилади: муҳаббат, қизиқарли иш ва саёҳат қилиш имконияти». Яқинларингизни севишингиз ва қадрлашингизни айтинг, ишдан таътил олинг ва ўзингиз учун энг яқин бўлган инсонларингиз билан саёҳатга отланинг...\nЧунки саёҳат дунёқарашимизни ўзгартиради. Ҳа, бугунги кунда компьютер ёнида ўтириб шаҳар ва давлатларга виртуал саёҳат қилиш мумкин. Бироқ ютубдаги видео – бу Сизнинг ҳиссиётингиз, Сизнинг таассуротингиз ва Сизнинг сезгингиз эмас! Ва агар 100 тадан 98 таси Анталияни ўзи учун сайёҳлик маскани сифатида кашф қилса, қолган 2 таси: «Анталия – бу ёрқин ва меҳрибон, очиқкўнгил инсонлар» дейиши тайин.\nЧунки саёҳат ижобий кайфият улашади. Бизда кўчада сайр қилиб юрган маймунларни, уларнинг ўзига хос, баъзан кулгили ҳаракатларини қаерда учратасиз? Куала-Лумпурда эса шаҳарнинг ўзидаёқ ҳақиқий чакалакзорга тушиб қолишингиз, у ерда кўплаб ноёб маймунларни томоша қилишингиз мумкин. Шу онда болаларингиз қанчалик хурсанд бўлишини тасаввур этяпсизми?\nЧунки саёҳатлар бизни янада ақлли, билимли, ҳаётимизни эса ранг-баранг қилади. Интернетдаги биронта ҳам сайт Бакудаги кўчаларнинг асл тарихини, Дубайнинг кичик бир қишлоқчадан дунёнинг энг ривожланган мегаполисларидан бирига айланганлигини сўзлаб бера олмайди!\nСаёҳатлар дунёни кашф қилишимизга ёрдам беради. Илгари Сиз денгиз саёҳати – бу ўтган аср деб ҳисоблаган бўлсангиз, эндиликда саёҳатнинг ушбу турини энг ёқимли ва қизиқарлиларидан дейишингиз аниқ.\nИлиқ, майин баҳор «қишки уйқу»дан уйғонишимиз ва янги таассуротлар сари олға қадам ташлашимиз кераклигини билдиради. Биз эса, ўз навбатида, Сиз ҳамон биз билан эканлигингиздан ва ўз таътилингизни бизга ишонаётганингиздан бениҳоя шодмиз!\nЯнги мавсумда Tatil.uz ҳордиғингиз унутилмас ва қувончли бўлиши учун қўлидан келган барча ишни қилади!\nДемак, Сизга қайси турларни таклиф қилишимиз мумкин?\nБиз Сизларга ўзбекистонлик меҳмонлар учун кўплаб ёқимли совғаларни ҳозирлаётган меҳмондўст Анталия меҳмонхоналари бўйлаб энг яхши таклифларни тайёрлаб қўйганмиз.\nЧунки Анталия – бу Туркиянинг юраги.\nБу ерда энг яхши таомлар, нонушталар, тушлик ва кечки овқатларни топасиз.\nМеҳмонхоналар эса ҳалол таомларни таклиф этади.\nБу ерда катталар ва болалар учун турли кўнгилочар масканлар бисёр.\nБу илиқ, нафис, унутилмас денгиз...\nАйтганча: яқин кунлар ичида ўтган йили ҳамюртларимизнинг кўнглидан жой олган «Тошкент – Анталия – Тошкент» чартер рейсининг очилиши кутилмоқда. Чунки катта оила бўлиб сафар қилиш учун чартер парвозлар энг қулайи ҳисобланади!\nАммо, бордию Сиз пляжда дам олишни ноёб ва сеҳрли Истанбулни ўрганиш билан бирга қўшиб ўтказмоқчи бўлсангиз, Tatil.uz Сиз учун бундай таклифларни албатта тайёрлаб қўяди!\nЧипта харид қилишда пулингизни тежаб қолмоқчи бўлсангиз, биз Сизларга Анталияга Чимкент орқали учишни маслаҳат берамиз. Аслини олганда, катта оила бўлиб саёҳат қилганда тежамкорлик ва иқтисод биринчи даражали ҳисобланади.\nАнталияга эрта бронлаштириш бўйича таклиф 31 мартга қадар амал қилади. Шошилинг! Аввалдан бронлаштириш – бу тежаб қолишнинг яна бир ажойиб йўли эканлиги ҳақида аввал ҳам айтиб ўтганмиз!\nАлбатта, биз ҳурматли ота-оналаримиз, бува ва бувиларимиз учун соғломлаштириш турларини ташкиллаштиришга алоҳида эътибор қаратамиз. Шу боисдан Европанинг энг машҳур курортларидан бири – Карлови Варига саёҳат қизиқарли бўлади деб ўйлаймиз. Ҳозир биз «Тошкент – Карлови Вари – Тошкент» чартер рейслари очилишини кутмоқдамиз.\nШунингдек, бизда Трускавец, Нафталан, Афьон, Сочи, Кавказ Минерал Сувлари, Грузияга ажойиб соғломлаштириш турлари мавжуд. Бизга мурожаат қилинг ва бизнинг саёҳат бўйича менежерларимиз айнан Сизга маъқул келувчи таклифни танлаб беришади!\nҚадимий ва навқирон Европа ҳайратда қолдиришда ва кўзни қувонтиришда давом этмоқда. Тауэр, Биг-Бен ва Трафальгар майдонини кўришни истайсизми? Унда Буюк Британия бўйлаб саёҳат айнан Сиз учун!\nЕлисей майдони ва Монмарт бўйлаб пиёда сайр қилишни, Эйфель минораси ёнида суратга тушишни хоҳлайсизми? Бизга қўнғироқ қилинг ва бетакрор Парижга сафар айланг!\nЁки доим Прагани Карл кўпригидан туриб томоша қилишни ва Старомест майдонида қаҳва ичишни орзу қилгинмисиз? У ҳолда Сиз ҳали кўрмаган Чехияни кашф этишга тайёр туринг!\n«Ўзбекистон ҳаво йўллари» МАКнинг «Тошкент – Барселона – Тошкент» янги рейси очилиши муносабати билан эндиликда Испания янада яқинроқ бўлди! Ёрқин ва қизиққон испанлар ҳаётини томоша қилиш завқли бўлиши табиий.\nМафтункор Италия қайноқ халқи, миллий таомлари ва анъаналари билан кишини ром этади! Шу боис Tatil.uz билан Италияга сафар қилинг! Айтганча, мижозларимизнинг 2017 йилги танловида Италия етакчилардан бирига айланди: у ерга кўплаб сайёҳларни жўнатдик! Бошқалар олган таассуротга Сиз ҳам эга бўлинг! Бунинг учун Италиянинг эшиклари доим очиқ!\nАгар Сиз барчасини ва дарҳол хоҳласангиз, Европа бўйлаб денгиз саёҳатларимиздан бирини танлашингиз мумкин. Қулайлик, шинамлик ва олам-олам таассуротлар кафолатланган! Ўтган йили сайёҳларимиз бундай турни танлаш қанчалик ҳамёнбоп эканлигини билишди. Денгиз саёҳати – бу ўзига хос эртак бўлиб, унга тушиб қолсангиз, асло рўёга қайтгингиз келмай қолади.\nШунингдек, биз Сизлар Бирлашган Араб Амирликларини ёқтиришингизни ҳам биламиз, шу сабабли Дубайга Олма-Ота орқали арзон нархлардаги турларни сотишни давом эттирмоқдамиз. Биз ушбу мамлакатда баҳор сўнгига қадар аъло сифатли дам олишни таклиф қиламиз. Бироқ бордию Сиз жазирама араб ёзидан қўрқмасангиз, айнан Сиз учун маъқул келувчи пакетни тайёрлаб қўйишимиз мумкин!\nТалабларингизга биноан Tatil.uz да АҚШ бўйлаб индивидуал турлар тайёрланади. Қўнғироқ қилинг, саёҳатингиз қандай ўтишини хоҳлашингизни айтинг ва биз уни юқори даражада уюштириб берамиз!\nВа албатта экзотик, сирли Жануби-Шарқий Осиё! Сершовқин Паттайя ва сокин Пхукет, меҳрибон ва оилавий Малайзия ҳамда романтик Индонезия!\nВьетнамда пляжда дам олишга нима дейсиз?\nШунингдек, сайёҳларимизда нафақат 24 кунлик таътилларини, балки беш кунлик қисқа дам олишни ўтказиш имконияти пайдо бўлганлиги бизни қувонтиради! Мисол учун, айни вақтда дам олиш кунларига Озарбайжонга уч, тўрт ва беш кунлик турлар катта муваффақиятга эга бўлмоқда! Озарбайжондаги дам олиш кунларингизни Грузияга сафар қилиш билан бирлаштиришингиз мумкин. Бу сафардан қанча таассурот олишингиз мумкинлигини тасаввур қиляпсизми?!\nШу боис Tatil.uz янги мавсумга тайёр! Статистикага кўра, ҳар йили миллиардга яқин одам саёҳат қилади. Улар ҳақиқатан бахтли инсонлар эканлигини биласизми? Нима учун уларнинг сафида Сиз ҳам бўлмаслигингиз керак?!\nМиллиард омадли инсонлар қаторидан ўрин олишни истайсизми? У ҳолда Tatil.uz га +99871 200 55 44 рақамига қўнғироқ қилинг ёки Facebook даги саҳифамизга ёзинг!


"Истеъдод". Профессионал бокснинг жозибасини кўрмоқчимисиз? » Ўзбекистон янгиликлари – Zamin.uz\n21 окт, 00:30 657 Спорт\nБаъзи спортчилар бўладики, ўз йўналишини санъат даражасига олиб чиқади. Улар қандай натижа кўрсатишидан қаътий назар, ҳар доим мухлислар ёқимтойи бўлиб қолаверадилар. Жумладан, бокс оламида ҳам шундай чармқўлқоп усталари талайгина топилади. Мисол учун, Мухаммад Али, Майк Тайсон, Рой Жонс, Артуро Гатти бундай номларни узоқ давом эттириш мумкин.\nАлбатта, бу боксчилар тарихга айланиб улгурган. Ҳозирда ҳам ана шундай эътибор қозонаётганлар йўқ эмас. Биз бугундан бошлаб янги "Истеъдод" рукнини йўлга қўйдик. Мазкур лойиҳада профессионал бокс ҳамда ММА оламидаги янги пайдо бўлаётган юлдузлар ҳақида маълумотлар ва улар ижросидаги видеороликни тақдим этиб борамиз.\nДастлабки қаҳрамонимиз 25 ёшли британиялик Жош Келлидир. Уни бокс оламида иккинчи Ломаченко деб ҳам эътироф этишади. У яна 'Pretty Boy' яъни "Ёқимтой бола" номи билан ҳам машҳур. Жош 1994 йил 7 мартда Буюк Британиянинг Сандерленд шаҳрида таваллуд топган. Ҳаваскор боксда 2013 йил Англия чемпиони, 2015 йил Европа ўйинлари ғолиби бўлган. 2016 йилги Рио Олимпиадасининг 1/8 финалида қозоғистонлик Данияр Елеуссиновдан мағлубиятга учраган. Яна бир қозоғистонлик боксчи Асланбек Шимбергеновдан ҳам 2016 йил WSB сериясида мағлуб бўлган эди. Келли профессионал боксга 2017 йил қадам қўйди. У ярим ўрта, яъни 66.7 кг вазн тоифасида фаолият юритади.\nҲозирда WBC рейтингида 15 WBA да 11 ўринда қайд этилган. Айнан ушбу вазн тоифасида юртдошимиз Қудратулло Абдуқаҳҳоров ҳам ўз жангларини ўтказишидан хабарингиз бор. Британиялик шоввоз икки йил мобайнида 10 та жанг ўтказишга улгурди. Уларнинг 9 тасида ғалаба қозониб, бир бора дуранг қайд этган. Ғалабаларининг 6 тасини нокаут эвазига қўлга киритган. Биргина дуранг жорий йилнинг биринчи июнида Рей Робинсон билан бўлган жангда қайд этилганди.\nУнинг жангларидан қисқа лавҳаларни қуйидаги ҳавола орқали томоша қилишингиз мумкин: ВИДЕО\nХитойлик кунг-фу устаси Майк Тайсоннинг бармоғини бехосдан синдириб қўйди 21 май, 17:41


20 Мп селфи-камерали Oppo F5 тақдим қилинди. Илк селфилар олишга ҳам улгуришди. - Terabayt.Uz\n26 октябрда Oppo компанияси ўзининг илк ромсиз ва селфига мўлжалланган F5 смартфонини тақдим қилди.\nOppo iPhone флагманидан таъсирланадиган ишлаб чиқарувчиларидан бири бўлгани боис, унинг техник жиҳатдан илғор гаджетлари "истараси"дан iPhone смартфонларига ўхшаб кетади. Oppo F5 ҳам бундан мустасно эмас.\nТўлиқ металл корпусли Oppo F5 6 дюймли, 2160х1080 пиксел сиғимли экранга эга. Девайсга Helio P23 процессори, 4/6 Гб тезкор ва 32/64 Гб доимий хотира ўрнатилган.\nOppo F5 орқа панелдаги камерага 16 мегапикселли, бир сенсорли камера ўрнатилган. Унинг ёруғлик тақсимловчи мосламаси f/1.8 стандартли. Шу билан бирга, селфи-камера учун танланган 20 мегапикселли модул автопортрет учун айни муддао. Чунки, бу камеранинг портрет режими "ақлли тизим"га эга бўлган ва бу тизим сурат сифатини тўлиқ қайта ишлайди. Селфи олганда экран олд фоточақноқ вазифасини бажаради.\nOppo F5 электр токи сиғими 3200 мА соат бўлган аккумулятор, алоқанинг Wi-Fi, GPS, 4G LTE тармоқлари билан таъминланган. Девайс Android 7.1.1 Nougat'нинг ўзлаштирилган Color OS 3.2 талқинида ишлайди. Смартфонга бугундан бошлаб буюртма бериш мумкин. Oppo F5 300 АҚШ долларига баҳоланган.\nҚуйида Oppo F5 олд камерасида олинган илк суратларга баҳо беринг.\n#камерафон #кучли смартфон #селфи учун смартфон


Ўзбекистондаги илк экошаҳар Фарғонада қурилади » Sangzor.uz - Инновацион янгиликлар портали\nSangzor.uz - биз сизга яқинмиз! » Ўзбекистон » Ўзбекистондаги илк экошаҳар Фарғонада қурилади\nФарғонада «Янги Ўзбекистон» массивлари туркумига кирувчи Ўзбекистондаги биринчи экошаҳар қурилиши бошланди, деб хабар берди вилоят ҳокимлиги матбуот хизмати.\n27 январь куни вилоят ҳокими Хайрулло Бозоров, сектор раҳбарлари, нуронийлар, кенг жамоатчилик вакиллари иштирок этган тадбирда массивга тамал тоши қўйилган. Унда Қуръон тиловат қилиниб, қурилиш ишларига старт берилган. Дастлабки бино пойдеворига мактуб солинган капсула жойлаштирилган.\n«Биринчи босқичда 80 та кўп қаватли уйларни бунёд этишни режалаштиряпмиз. Икки йилда экошаҳарнинг қурилишини якунламоқчимиз. Бу ердаги ҳар бир ишнинг ўз эгаси бор. Тасаввур қилинг икки йилда мана шу 300 гектарлик дашт майдон ўрнида кўп қаватли уй-жойлар, „Янги Ўзбекистон“ боғи, мактаб, поликлиника, қўйингки, барча инфратузилмага эга шаҳарча пайдо бўлади», — деди вилоят ҳокими.\nҲокимнинг сўзларига кўра, президент топшириғи билан Жанубий Корея тажрибаси асосида ушбу шаҳарчанинг лойиҳаси ишлаб чиқилган. «7, 9, 12, 25-қаватли уйларнинг нархини аҳолига мақбул келадиган қилиб белгилаяпмиз. Шунингдек, бу ерда барча инфратузилма яратилади», — дея таъкидлади у.\nЙўлдош шаҳарча вилоят марказида 300 гектар майдонда 40 минг аҳолига мўлжалланган. Ҳозирга қадар ундаги «Янги Ўзбекистон» боғининг қарийб 40 гектар майдонига манзарали дарахтлар экилган.\nЭслатиб ўтамиз, ЎзЛиДеП номзоди Шавкат Мирзиёев сайловолди дастури давомида фарғоналиклар билан учрашувда экошаҳар барпо этиш таклифини илгари сурганди.\nАввалроқ, Наманганда «Янги Ўзбекистон» боғи ва «Янги Наманган» шаҳарчаси қурилиши ҳақида хабар берилганди. Шунингдек, давлат раҳбари 2021 йилнинг март ойи бошида Андижонга ташрифи чоғида Янги Андижон шаҳрига тамал тошини қўйганди. «Газетa.uz» шаҳар лойиҳаси ҳақида батафсил ёзганди.\nСамарқанд 2023 йилда Бутунжаҳон туризм пойтахтига айланади


САМАРҚАНДДА КАМОНДАН ЎҚ ОТИШ БЎЙИЧА ХАЛҚАРО МУСОБАҚА БОШЛАНДИ\nБутунжаҳон этноспорт конфедерацияси раҳбари, Камончилар фонди васийлик кенгаши раиси, Туркия ёшлар фонди Олий маслаҳат кенгаши аъзоси Билол Эрдоган ва “Туркия-Ўзбекистон” парламентлараро дўстлик гуруҳи раиси, Туркия Буюк Миллати Мажлиси аъзоси Ҳайдар Али Йилдиз бошчилигидаги катта делегация мамлакатимизга ташриф буюрди. Бу ҳақда Ўзбекистон МОҚ матбуот хизмати хабар берди.\nТашриф аввалида меҳмонлар пойтахтимиздаги диққатга сазовор жойларни бориб кўришди. Кейин эса Самарқанд шаҳрига йўл олинди.\nМеҳмонлар Самарқандга ташрифни «Гўри Амир» мақбарасини зиёрат қилишдан бошлашди. У ерда буюк бобокалонимиз Амир Темурнинг ҳаққига қуръон тиловат қилинди.\nСўнгра «Регистон» ансамбли олдидаги катта майдонда камондан ўқ отиш бўйича VIхалқаро «Фотиҳ кубоги» мусобақасига бағишланган тадбир ташкил этилди.\nТадбирда сўзга чиққан Миллий олимпия қўмитаси президенти Умид Аҳмаджонов юртимизда спортни ривожлантириш бўйича давлатимиз раҳбари томонидан катта ишлар амалга оширилаётгани, қилинаётган кенг кўламдаги ислоҳотлар ёш авлод вакилларининг жисмонан ва маънан етук инсонлар бўлиб вояга етишида муҳим роль ўйнаши, бу ислоҳотлар бутун Республика спортини қамраб олгани ҳақида гапирди.\nШундан сўнг Туркиянинг Ўзбекистондаги фавқулодда ва мухтор элчиси Аҳмад Башар Шен, Самарқанд вилояти ҳокими Туробжон Жўраев, Бутунжаҳон этноспорт конфедерацияси раҳбари, Камончилар фонди васийлик кенгаши раиси Билол Эрдоганлар сўзга чиқишди.\nТадбир якунида томонлар эсдалик учун совға алмашдилар. Ўз ўрнида Умид Аҳмаджонов Миллий олимпия қўмитаси номидан делегациянинг ҳар бир аъзосига алоҳида эсдалик совғаларини тақдим этди.\nМеҳмонлар эса Умид Аҳмаджонов, Шоакрам Исроилов ва Туробжон Жўраевга Турк камончилари сертификатини топширишди. Тадбир якунига етгач, меҳмонлар Самарқанд шаҳрининг юраги ҳисобланган «Регистон» ансамблидаги «Мирзо Улуғбек», «Тиллақори» ва «Шердор» мадрасалари каби тарихий обидаларни томоша қилишди. Ушбу экскурсия мартабали меҳмонларда катта таассурот қолдирди.


ҲАЗРАТИ УММУ ҲОНИЙ бинти Абу Толиб - Fitrat.uz\nБош саҳифа / Аёллар сахифаси / ҲАЗРАТИ УММУ ҲОНИЙ бинти Абу Толиб\nIyul 13, 2020\tҲАЗРАТИ УММУ ҲОНИЙ бинти Абу Толибda fikr bildirishni o'chirish 102 Кўришлар\nИсро ва Меърож воқеалари ҳақида гапирилганида албатта Умму Ҳонийнинг ҳам номи тилга олинади. Чунки Расулуллоҳ (соллаллоҳу алайҳи ва саллам) Меърож кечаси унинг уйида мусофир бўлган эдилар ва у Расулуллоҳдан (соллаллоҳу алайҳи ва саллам) Меърож воқеасини хабар берган ровийлардандир.\nХўш, Умму Ҳоний ўзи ким? Унинг асл исми нима? Расулуллоҳ (соллаллоҳу алайҳи ва саллам) билан қариндошлик даражаси қандай?\nУмму Ҳоний Расулуллоҳнинг (соллаллоҳу алайҳи ва саллам) амакилари Абу Толибнинг Фаҳита исмли қизи бўлиб, Ҳазрати Алининг опасидир.\nРасулуллоҳдан (соллаллоҳу алайҳи ва саллам) бир неча ёш кичик бўлган. Гўзал ахлоқли аёл эди.\nРасулуллоҳ (соллаллоҳу алайҳи ва саллам) оналари Оминанинг вафотидан сўнг Ҳадича бинти Ҳувайлидга уйлангунларига қадар амакилари Абу Толибнинг уйида яшадилар. Бу йиллар давомида ўзларини Абу Толиб оиласининг бир аъзосидек кўрар, асло ёлғизликни ҳис этмасдилар. У пайтда Фаҳита кичкина бир қиз эди.\nОрадан кунлар, кунлар кетидан ойлар ўтди. Расулуллоҳга ( соллаллоҳу алайҳи ва саллам) пайғамбарлик тушди. Оила аҳлини, қариндошларини ва қавмини Исломга даъват этди. Бир қисми унга ишонди ва тўғри йўлни топди, бир қисми ишонмади ва кофир бўлди. Ҳубайра адашганлар орасида эди. Бу йўлни танлаганлар имон келтирмайгина қолмай, зулм ва жафо билан, янги диннинг ёйилипшга тўсқинлик қилардилар. Аммо Ҳубайра Расулуллоҳ (соллаллоҳу алайҳи ва саллам) билан ўрталаридаги қариндошликка риоя қилиб, Расулуллоҳ (соллаллоҳу алайҳи ва саллам) шахсиятларини таҳқирлар, ҳурмат кўрсатар эди.\nФаҳита ҳам дастлаб эрига эргашиб, Исломга кирмади. Бир куни Расулуллоҳ (соллаллоҳу алайҳи ва саллам) Умму Ҳоний уйида мусофир бўлиб қолдилар. Бу кеча Аллоҳ таолонинг Пайғамбармизга энг буюк эҳсон ва икромлар берган хайрли, узун бир кеча эди. Умму Ҳоний бу кеча ҳақида шундай ҳикоя қилади:\n«Исро воқеаси Расулуллоҳ (соллаллоҳу алайҳи ва саллам) менинг уйимда қолганларида бўлди. Бу кеча Аллоҳ Расули хуфтон намозини ўқиб, ухладилар. Биз ҳам ухлаётган эдик. Эрта билан Расулуллоҳ (соллаллоҳу алайҳи ва саллам) бизни уйғотдилар ва:\n«Расулуллоҳни (соллаллоҳу алайҳи ва саллам) таъқиб эт. Инсонларга нима ҳақида гапирганларини ва уларнинг жавобларнин эшит», дедим.\n— Буни қандай исботлайсан, эй Муҳаммад. Биз бундай нарса ҳақида ҳеч эшитмаганмиз, — дедилар. Расулуллоҳ (соллаллоҳу алайҳи ва саллам):\n— Далил шуки, мен фалон водийда, фалон кишиларнинг карвонига дуч келдим. Уларнинг туялари бир ҳайвондан ҳуркиб, қочиб кетган экан. Мен уларга туялари турган жойни кўрсатдим. Бу мен Шомда бўлган пайтимда юз берган эди. Сўнгра йўлимда давом этдим. Макка яқинидаги Тихома деган жойда Дажнон тоғига дуч келганимда фалон-фалон кишиларнинт карвонига тўқнаш келдим. Улар ухлаб ётардилар. Сув солинган бир идишлари бор эди. Устига бир нарса ўралганди. Ёпқични олиб, ичидаги сувни ичдим. Кейин қандай бўлса, шундай қилиб устини ўрадим. Ҳозир эса уларнинг қофиласи Макка яқинида, Танъим йўлидаги Байзо тепалигидан тушяпти. Олдинда рангги қорага мойилроқ кулранг туя бор. Туянинг устида бири қора, бошқаси оқиш иккита ҳарор бор, — дедилар.\nБу гапни эшитганлар дарҳол Расулуллоҳ (соллаллоҳу алайҳи ва саллам) айтган йўлга югурдилар. Илк кўрганлари туя бўлди. У Расулуллоҳ (соллаллоҳу алайҳи ва саллам) тасвирлаганларидек кўринишда эди. Кейин карвондан идишни сўрадилар. Улар идишда сув тўла бўлганини, сўнг устини ўраб қўйганларини, уйғонганларида эса ичида сув қолмаганини тасдиқладилар. Маккага қайтганларида бошқа карвонни ҳам учратдилар. Берилган саволга улар ҳам:\nМусулмонлар Мадинага ҳижрат қилганларида Фаҳита Маккада эри ва болалари билан қолди. Расулуллоҳнинг (соллаллоҳу алайҳи ва саллам) эришган зафарлари ҳақида эшитса, беҳад қувонарди. Фаҳита мусулмонлар Маккага кирадиган буюк зафар кунини интизорлик билан кутарди.\nМакка фатҳ этилди. Расулуллоҳ (соллаллоҳу алайҳи ва саллам) Каъбага кирдилар. Барча бутларни синдирдилар. Билолнинг (розийаллоҳу анҳо) овози тавҳид, такбир ва шаҳодатлар билан жаранглаб, Каъба узра юксалди:\n«Аллоҳу акбар, Аллоҳу акбар! Аллоҳу акбар, Аллоҳу акбар! Ашҳаду алла илаҳа иллаллоҳ, ашҳаду алла илаҳа иллаллоҳ! Ашҳаду анна Муҳаммадар Расулуллоҳ, ашҳаду анна Муҳаммадар Расулуллоҳ…»\nБу овозларни эшитган Умму Ҳонийнинг эри Хубайра орқа олдига қарамай, Маккадан қочди. У Аллоҳ таолонинг динига киришдан қочаётган, Расулуллоҳнинг (соллаллоҳу алайҳи ва саллам) зафарларини кўришни хоҳламаётган эди.\nҲубайра Умму Ҳонийни ҳам ўзи билан кетишга даъват этди, аммо Умму Ҳоний қабул этмади. Чунки у Аллоҳ таолонинг динига кирган, мусулмон бўлган эди. Ҳорис ибн Ҳишом Макка фатҳ этилган кун қони ҳалол қилинган кишилардан эди. Аммо Ҳорис Умму Ҳонийнинг Расулуллоҳ (соллаллоҳу алайҳи ва саллам) қошидаги мавқеини билгани учун, ҳимоя қилишини сўраб, унинг уйига борди. Буни кўрган Али ибн Абу Толиб (розийаллоҳу анҳу) Ҳорисни ўлдириш учун изма-из келди. Умму Ҳоний:\n«Эй онамнинг ўғли! Мен унга омонлик бердим», деб уни ҳимоясига олганини билдирди.\nАли (розийаллоҳу анҳу) эса бу гапларга қулоқ солмай, қиличини суғурди. Умму Ҳоний унинг қўлларидан тутди:\n«Аллоҳ хайрингни берсин, ўлдирма. Мен унга омонлик бердим», деди.\nАли (розийаллоҳу анҳу) ундан қутулишга ҳаракат қилди, аммо оёқларини ердан кўтаролмади. Шу пайт Расулуллоҳ (соллаллоҳу алайҳи ва саллам) кириб қолдилар. Умму Ҳоний:\n– Ё Али, бир аёл сендан ғолиб келди, — дея марҳамат қилдилар\nҚаҳрамонлар қаҳрамони, довюраклар довюраги Али ибн Абу Толибнинг (розийаллоҳу анҳу) бу гапи Умму Ҳоний ҳақидаги одил бир шаҳодатдир. Аллоҳ ҳар иккисидан ҳам рози бўлсин.\nУмму Ҳоний эридан айрилганидан сўнг, бутунлай фарзандларининг тарбияси билан банд бўлди. Фарзандларининг қалбига фазилат уруғларини экди. Ислом ва имон билан уларни ўстирди. Фарзандларининг барчаси олим, фозил кишилар бўлиб етишдилар. Баъзи фарзандлари Умму Ҳонийдан ҳадис ривоят этган. Улар орасида набиралари Жаъда ал-Маҳзумий, Яҳё ибн Жаъфар ва Ҳорунлар ҳам бор.\nУмму Ҳоний биродари Ҳазрати Алининг халифалик давригача яшади. Ҳижратнинг 40-йили вафот этди.\nАллоҳ таоло ундан рози бўлсин ва уни ҳам рози этсин. Омин.\nАввалги Фитна балосидан сақланайлик!\nКейинги Албатта, яхшиликлар ёмонликларни кетказади


Манзилингиз:Муслимаат»Ислом дини нима?»Фитр садақаси\nBy Muslimaat.uz on\t Iyun 17, 2017 Ислом дини нима?\nФитр садақаси (садақаи фитр) Рамазондан фитрга (оғиз очиқлигига) чиқиш муносабати билан берилгани учун ҳам шундай ном олган. Садақаи фитр рўзадор учун беҳуда гап-сўз ва ҳаракатлардан покланиш, мискинлар учун эса таомланиш бўлиши учун жорий қилинган.\nҲанафий мазҳаби уламолари фитр садақасини бериш ийд куни тонг отиш билан вожиб бўлади. Аммо Рамазоннинг аввалидан бераверса ҳам бўлади, намоздан кейинга қолдирмаслик керак. Мабодо ийд намозигача бера олмаса, намоздан кейин беради-ю, савоби кўп бўлмайди, аммо бериши шарт. Фитр садақаси ҳур, мусулмон ва ўсмаса ҳам закот нисобига эга бўлган одамга вожибдир.


Наманган вилояти касаба уюшмалари ташкилотлари Бирлашмасининг расмий сайтиЧимён санаторийси МЧЖ from\nЧимён санаторийси МЧЖ\n“ЧИМЁН” санаторияси Фарғона шаҳридан 32 км масофада, Катран-Тау тоғ тизмаси ён бағрида, денгиз сатҳидан 450 метр баландликда, Олтинсой дарёси водийсида жойлашган балнеологик курорт.\nШифобахш омиллардан – минераллашганлиги турлича бўлган сероводородли маъданли сувлардан ванналар, чайишлар мақсадида ва душ усулида, шунингдек сулфат-гидрокарбонат-натрийли, кучсизминерал сувдан ичиш учун фойдаланилади. Балиқли кўлининг шифобахш балчиғИ эса аппликатсия ва галвано-балчиқ усулида берилади. Даволаш учун кўрсатмалар: асаб тизими, юрак-қон томир, таянч-ҳаракатаъзолари касалликлари ва гинекологик, урологиc касалликлар.\nЁтоқ бинолари бир ва икки ўринли шинам хоналардан иборат.\nАлоҳида бинода болалар ота-оналари билан бирга даволанишлари учун шароит яратилган.\nСанаторияда бугунги куннинг талабларига жавоб берадиган даволаш-ташхислаш хоналари, физиотерапия, даволаш жисмоний тарбияси, уқалаш, психотерапия, лазеротерапия, парафин-озокерит, фитотерапия ва парҳез овқатланиш соғлигингизни тиклаш мақсадларида қўлланилади.\nСизнинг хизматингизда ошхона, маданият саройи, кутубхона, рақс ва спорт майдончалари, алоқа бўлими, сартарошхона ишлаб туради. Экскурсиялар уюштирилади.\nМанзил: “Чимён санаторияси” МЧЖ 113808\nФарғона вилояти, Фарғона тумани, Чимён қишлоғи


Халқаро Амнести: Исроилнинг Ғазодаги биноларга ҳужуми 'уруш жиноятидир' - BBC O'zbek\nХалқаро Амнести: Исроилнинг Ғазодаги биноларга ҳужуми 'уруш жиноятидир'\nХалқаро Амнести ташкилоти ёзги ихтилофлар чоғи Исроил тарафидан Ғазодаги тўртта баланд қаватли бинонинг нишонга олинишини "уруш жинояти"га тенглаштирган.\nИнсон ҳақлари гуруҳи қўлга киритган далиллар бинолар "атайин вайрон этилгани ва бунга ҳарбий оқлов йўқ"лигини кўрсатган.\nТашкилот мазкур амаллар юзасидан мустақил ва холис текширувлар бошланишига чақирган.\nИсроил эса, ҳисоботда асоссиз айбловлар акс этгани ва Ҳамаснинг "бундай бинолардан ҳарбий мақсадларда фойдаланиши" эътибордан четда қолганини айтган.\nЛондондаги Исроил элчихонаси чиқарган баёнотга кўра, Амнести Фаластин тарафдан Исроил аҳолисига қарши уюштирилган ракета ҳужумларига оид текширувлар олиб бориши лозим эди.\nЎтган ёз Ғазода кетган қарама-қаршиликлар чоғи камида 2, 189 фаластинлик нобуд бўлган. БМТ ҳисоб-китобларига кўра, уларнинг 1, 486 нафари оддий одамлардир. Шунингдек, БМТнинг айтишича, 11, 000 инсон тан жароҳати олган.\nИсроил тарафда эса, 67 аскар ва аҳоли орасидан 6 киши ҳаётдан кўз юмган, муайян сонда яраланганлар бор.\nОташкесим кучга киришига 4 кун қолганда Исроил қирувчи учоқлари Рафаҳдаги 4 бинога йирик бомбалар ташлаганди.\nХалқаро Амнести ташкилоти 4 ҳолатда ҳам бирон бир киши ўлдирилмаганини эътироф этади. Аммо, бир қатор инсонлар тан жароҳати олишган ва юзлаб одамлар уй-жойлари, бизнеслари ҳамда мулкларидан айрилишган\nТашкилотнинг айтишича, Исроил ҳукумати бинолар нима учун вайрон этилгани юзасидан айтарли тушунтириш бермаган. Фақат мазкур турар-жойлардан бирида Ҳамаснинг бошқарув маркази жойлашгани, бошқасида эса, "фаластинлик жангариларга алоқадор иншоотлар" бўлгани қайд этилган.\n"Барча далиллар ушбу кенг кўламли вайронагарчиликлар атайин ва ҳарбий асосларсиз амалга оширилганини кўрсатади", дейди Халқаро Амнести ташкилотининг Яқин Шарқ ва Шимолий Африка бўйича бўлими директори Филип Лутер.\nҒазони минглаб одамлар тарк этмоқда\nИсроилнинг Ғазога ҳаво ҳужумлари қурбонлар сони 100 тага етди\nИсроил Ғазо бўлгасига йирик ҳаво ҳужумларини бошлаган\nAI: Исроил Ғазога ҳужумларда "шафқатсиз бефарқлик"ка йўл қўйди\nҒазо оташкесими: Ҳамас ҳам, Исроил ҳам ғалабага эришганларини айтмоқдалар\nҚоҳира музокаралари Ғазодаги оташкесимни бир кунга узайтирди


Назорат баҳси: "Нефтчи" Қиргулида "Норин"ни мағлуб этди\n13 июль, 2017, 20:50\n13 июль куни Фарғонанинг "Нефтчи" жамоаси ўз майдонида Биринчи лига вакили "Норин"ни қабул қилди. Қиргулида бўлиб ўтган ўртоқлик учрашувида фарғоналиклар 3:1 натижасида ғалабага эришишди.\nТоҳир Копадзе: Фарғонага футболни қайтармоқчиман (видео)\nВадим Абрамов давралар оралиғидаги йиғиннинг илк қисмига бир қатор янги футболчиларни таклиф қилган ва уларни синовдан ўтказмоқда. "Норин"га қарши беллашувда Вадим Карленович икки хил таркибни майдонга туширди. Биринчи бўлимда нисбатан тажрибали ўйинчилар майдонга туширилган бўлса навбатдаги бўлимда кўрикда бўлиб турган ва бир қатор ёш футболчиларга имконият берилди.\nДастлабки бўлимда ҳисоб очилмади. Бироқ илк таймда "Нефтчи"да ҳисобни очиш учун қулай имкониятлар юзага келди. Ярим ҳимоя чизиғида фаол ўйин кўрсатган Мансур Саидов учрашув давомида Мўйдин Мамазулунов, Бахтиёр Ёқубов ва Ризо Айвазовларни жуда қулай вазиятларга чиқиб боришига имконият яратиб берди. Шунингдек, қанотда ҳаракатланган тажрибали Жасур Ҳасанов ўз услубида рақиб зонасига бир-неча маротаба хавфли рейдларни амалга оширди. Ёшлар жамоасидан асосий таркибга жалб қилинган Аброр Исмоилов ҳам мазкур баҳсда ўз ҳисобига гол ёзиб қўйиши мумкин эди. Лекин унинг очиқ дарвозага берган зарбаси анча юқорилаб кетди\nИккинчи бўлимда асосий голлар киритилди. Тайм бошида меҳмонлар жарима тўпидан Абдумавлон Абдужалилов дарвозасини аниқ нишонга олишди. Шундан сўнг жавоб тўплари бошланди. Дастлаб Отабек Ҳайдаров қанотдан ташлаб берилган узатмани дарвозага жойлаб қўйган бўлса, иккинчи бўлимда майдонга тушган яна бир ҳужумчи Алишер Шоғуломов ҳам ўз ҳисобига битта гол ёзиб қўйди. Учинчи тўп эса автогол сифатида киритилди. Темур Ҳакимов қанотдан катта тезликда олдинга ўтди ва тўпни жарима майдончасига ташлади. Бу вазиятда рақиб ҳимоячиси тўпни чиқариб юбориш чоғида жуда қўпол хатога йўл қўйди ва ўз дарвозасини ишғол этиб қўйди. Якуний ҳисоб 3:1, "Нефтчи" назорат баҳсида муваффақият қозонди.\nЭслатиб ўтамиз, "Нефтчи" 15 июль куни Қиргулида яна бир ўртоқлик баҳсида иштирок этади. Шу куни "Иқтилол" жамоаси "Нефтчи"га рақиблик қилади.


Қидирувдаги шахс қамоқхонага эмас, ўз оиласи бағрига қайтди (фото) » Ўзбекистон янгиликлари – Zamin.uz\nҚидирувдаги шахс қамоқхонага эмас, ўз оиласи бағрига қайтди (фото)\nФарғона вилояти ички ишлар бошқармаси томонидан қидирувда бўлган марғилонлик Ботиржон Ибрагимов ўз ихтиёри билан юртимизга қайтгани учун унга нисбатан қамоқ эҳтиёт чораси қўлланилмай, ўз оиласи бағрига қайтарилди, деб ёзади ЎзА.\nМамлакатимизда кейинги бир йил ичида ҳуқуқбузарликлар профилактикаси ва жиноятчиликни олдини олиш борасида мутлақо янги тизим яратилди. Айниқса, адашиб жиноят кўчасига кириб қолганларни кечириш, уларни ҳар томонлама қўллаб-қувватлашга алоҳида эътибор қаратилмоқда. Диний-экстремистик оқимларга кирганларнинг ҳар бирига нисбатан мавжуд ҳужжатлар дин уламолари, яқинлари, қўни-қўшни ва қариндош уруғлари, маҳалла аҳолиси фикрини инобатга олган ҳолда ўрганилиб, тегишли комиссия хулосаси қабул қилинаётир. Ана шу тизим асосида 2017 йилда 18 мингдан ортиқ шахс махсус ҳисобдан чиқарилди.\nФарғона вилоятида ҳам махсус қидирувда бўлиб, юртимизга ўз ихтиёри билан қайтаётганларни кечириш, уларни тўғри йўлга солиш борасида муайян ишлар амалга оширилмоқда. Шаҳар ва туманларда тарғибот-ташвиқот ишлари олиб борилмоқда.\nМарғилон шаҳрилик Ботиржон Ибрагимов Ўзбекистон Республикаси Жиноят Кодексининг 244-моддаси 3-қисмида кўрсатилган (диний мазмундаги материалларни қонунга хилоф равишда тайёрлаш, сақлаш, олиб кириш ёки тарқатиш) жиноятни содир этиб, 4 йил хорижда қидирувда юрди. Ўтган давр мобайнида ўз қилмишларидан пушаймон бўлди ҳамда ўз ихтиёри билан юртига қайтишга қарор қилди. “Фарғона” аэропортига тушган Б. Ибрагимов қамоқхонага эмас, ўз оиласи бағрига топширилди. Айни кунларда ички ишлар идоралари томонидан очиқда тергов ишлари олиб борилмоқда.\n– Бугунги кунда жойларда қидирувда бўлган шахсларнинг оила-аъзолари билан суҳбатлар, тушунтириш ишлари ташкил этилмоқда, – дейди вилоят ИИБ матбуот хизмати раҳбари Умиджон Солиев. – Ҳақиқатдан ҳам улар ўз ихтиёри билан қайтса, белгиланган эҳтиёт чораси ўзгартирилиб, ўз уйида, оиласи бағрида бўлади. Ботир Ибрагимов ҳам биринчилардан бўлиб, қайтгани учун унга нисбатан қамоқ жазоси қўлланилмади. Албатта, тергов ҳаракатлари тугагандан сўнг, суд унга ўз ҳукмини чиқаради.\nЯнгиликлар » Жамият » Қидирувдаги шахс қамоқхонага эмас, ўз оиласи бағрига қайтди (фото)\n12:45 Оққўрғонда суғурта компанияси ва банк аъзоларидан иборат жиноий гуруҳ фош қилинди\n12:58 Самарқандда 2014 йил давомида 1,12 мингдан ортиқ намунавий уй-жой қурилди\n13:51 ЎзМТРКнинг янги “Маҳалла” телерадиоканали 7 январдан эфирга чиқади


Қайнотасини 50 минг долларга чув туширган шахс 10 йилга қамалди\n10:32 / 27.04.2021\nЖиноят ишлари бўйича Учтепа туман суди судьяси Бобомурод Каримов раислигида кўриб чиқилган суд ишида бунга қадар ҳам 3 марта судланишга улгурган шахс кекса қайнотасини ҳам алдаб кетгани учун панжара ортига равона бўлди.\n35 ёшга киргунича 3 марта судланган, яна ҳар сафар Жиноят кодексининг 169-моддаси турли бандларига кўра жазога тортилган Рустам Хуррамов (исм-шарифлар ўзгартирилган) ҳамиша қамоққа боғлиқ бўлмаган енгил жазолар билан қутулиб чиқишга муваффақ бўлган. У бу сафар пойтахтда ўз уйидан жой берган қайнотасини чув туширишга қарор қилди.\nБунинг учун жуда осон йўл танлади ва қайнотасининг ишончига кириб, унинг номида бўлган хонадонни сотиш йўлларини излай бошлади. Дарҳол хизматга шай маклер ҳам, арзонроққа олувчи, лекин ортиқча савол бермай пулни нақд сановчи харидор ҳам топилди. Шундан кейин Рустам Хуррамов қайнотасига унинг номидаги хонадонни нақд 50 минг АҚШ долларига сотиб бераётганига, фақат пулни нотариусда олди-сотди шартномасини имзолаб чиқишлари билан олишига ишонтирди.\nАммо харидор билан унинг келишуви бошқача эди – уй 40 минг долларга сотилган, олувчи пулни Рустам Хуррамовга нотариусга киришдан олдин берадиган бўлганди. Шундай бўлди ҳам. Куёвига ишонган кекса инсон уйни нотариал тартибда расмийлаштириб берди. Аммо куёв пул тез орада бўлишини айтиб жуфтакни ростлади ва пулларни ўз эҳтиёжлари учун ишлатиб юборди.\nКейинчалик, у тутиб келинганида ўз уйидан жой берган қайнотаси кун бермагани, атайлаб жанжаллашиб, яшашга қўймагани учун ўч олиш нияти бўлганини айтди.\nВазият жиддийлаша бошлаганини, бу сафар реал қамоқ жазосига дучор бўлишини ҳис қилган Рустам Хуррамов ўз қилмишига астойдил пушаймонлигини, имкон берилса бу пулларни ишлаб топиб беришини билдирди. Суд ҳукмига кўра Рустам Хуррамов 10 йил қамоқ жазосига ҳукм қилинди.\n10:46 / 18.06.2021\n1 декабрдан суд мажлислари телеканаллар ҳамда интернет орқали жонли эфирга узатилади\nСуд раислари учун Skoda Kodiaq ва Malibu-2 машиналари харид қилинди. Олий суд харидлар қонунчиликка зид эмаслигини билдирди\n19:54 / 04.06.2021\n2021 йилнинг уч ойида судлар ҳокимларнинг 22та қарорини бекор қилган\n15:22 / 02.06.2021\nСудьялар олий кенгаши «обнал иши» доирасида маъмурий суддаги 2 хил стандарт бўйича муносабат билдирди


2025 йилга қадар Қозоғистон Хитой билан транспорт йўлакларига 20 миллиард доллар сармоя киритишни режалаштирмоқда • EastFruit\nБош саҳифа › Янгиликлар › 2025 йилга қадар Қозоғистон Хитой билан транспорт йўлакларига 20 миллиард доллар сармоя киритишни режалаштирмоқда\n2025 йилга қадар Қозоғистон Хитой билан транспорт йўлакларига 20 миллиард доллар сармоя киритишни режалаштирмоқда\nМуаллиф: EastFruit 28 Yan 22 27 Yan 22 011\n2021 йилнинг 11 ойи якунларига кўра, Қозоғистон ва Хитой ўртасидаги товар айирбошлаш ҳажми рекорд даражадаги 17 миллиард долларга етди. Шу билан бирга, мамлакатлар савдо-иқтисодий ҳамкорликни янада оширишга ҳаракат қилишлари зарур. Бу хусусда Қозоғистон президенти Қосим-Жомарт Тоқаев «Марказий Осиё – Хитой» давлат раҳбарлари саммитида айтиб ўтди.\n«Транзит-транспорт йўналишларини диверсификациялашни давом эттириш ва интеграциялашган логистика ечимларини, жумладан, янги қуруқлик йўлакларини ишга тушириш орқали жорий этиш муҳим аҳамиятга эга. Ўз навбатида, Қозоғистон 2025 йилга қадар ушбу мақсадлар учун 20 миллиард доллар сармоя киритишни режалаштирмоқда. Бу, албатта, Хитойдан транзит оқимини кенгайтиради, шунингдек, минтақа давлатларининг ўсиб бораётган эҳтиёжларини қондиради», деди Қозоғистон президенти.\nУ товар айланмаси тузилмасини диверсификациялаш, савдо барьерларини олиб ташлаш, божхона ишларини тартибга солиш ва инновацион ечимларни жорий этиш зарурлигини таъкидлади, деб ёзмоқда ElDala.kz.\nШунингдек ўқинг: Қозоғистон: картошка экспорти таъқиқлангани туфайли фермерлар зарари 25 миллиард тенгедан ошиши мумкин\nАйни пайтда Хитой билан божхона чегарасида сунъий равишда яратилган тўсиқларни бартараф этиш ишлари олиб борилмоқда.\nҚозоғистон Хитойга экспорт ҳажмини 135 позицияда (жумладан, органик қишлоқ хўжалиги маҳсулотлари ва озиқ-овқат маҳсулотлари бўйича) миллиард доллардан кўпроққа оширишга қодир. Шу муносабат билан Қозоғистон президенти «Марказий Осиё плюс Хитой» вазирлар маслаҳатлашувлари механизмини ишга туширишни таклиф қилди.\nМолдовада вертикал фермер хўжаликлари учун инвестиция йўналтиришга қизиқиш кескин ошди (видео)\nEastFruit 1 Май 22 30 Апр 22


2020 йил 28-май 17:04 (GMT+5)\n2019 ЙИЛ 23 - 29 СЕНТЯБРЬ КУНЛАРИ УЧУН САВДО НАТИЖАЛАРИ\n2019 йилнинг 23-29 августларида “ЎзРТХБ” АЖ да 1003,8 млрд сўмлик битимлар тузилди. Кичик бизнес ва тадбиркорлик субъектлари иштирокида тузилган битимларнинг умумий ҳажми 7,9% га ўсиб, 481,2 млрд сўмни ташкил этди.\n“ЎзРТХБ” АЖ Навои ва Бухорода матбуот анжуманлари ўтказди\n2019 йилнинг 26-27 сентябрь кунлари Навоий ва Бухорода “ЎзРТХБ” АЖ томонидан “Биржа савдолари ва электрон тижоратни янада ривожлантиришда электрон логистика порталининг роли ва аҳамияти” мавзусида семинарлар бўлиб ўтди. Семинарлар доирасида оммавий ахборот воситалари учун матбуот анжуманлари ҳам ўтказилди. Тадбирларни ўтказишдан кўзланган асосий мақсад кенг жамоатчиликни биржанинг янги логистика порталида биржа савдолари ва электрон давлат харидлари иштирокчилари учун яратилган имкониятлар билан таништиришдан иборат бўлди.\nҲафталик котировкалар: газ ва карбамиднинг нархлари пасайди\n2019 йил 16-20 сентябрь кунлари "ЎзРТХБ" АЖда ўтказилган биржа савдо натижаларига кўра биржа бозорининг турли товар сегментларида нархлар динамикаси турли йўналишлар бўйича шаклланиб борди.\n2019 ЙИЛ 16 - 22 СЕНТЯБРЬ КУНЛАРИ УЧУН САВДО НАТИЖАЛАРИ\n2019 йилнинг 16-22 сентябрларида “ЎзРТХБ” АЖ да 1035,4 млрд сўмлик битимлар тузилди, бу эса аввалги ҳафтадаги натижага нисбатан 4% га кўпдир. Кичик бизнес ва тадбиркорлик субъектлари иштирокида тузилган битимларнинг умумий ҳажми 8,5% га ўсиб, 446,0 млрд сўмни ташкил этди.\n“ЎзРТХБ” АЖ да актёр Ёдгор Саъдиев билан ижодий учрашув бўлиб ўтди\n2019 йил 20 сентябрда, ҳафта якуни арафасида, “ЎзРТХБ” АЖ га Ўзбекистоннинг таниқли актёри, режиссёри, продюсери ва халқ артисти, Ҳамза номли Давлат мукофоти лауреати Саъдиев Ёдгор Хабибович ташриф буюрди.\nБиржа орқали 100,0 минг тоннадан ортиқ буғдой сотилди\n2019 йилнинг августидан бошлаб, “Ўздонмаҳсулот” АК маҳаллий тадбиркорлик субъектларига кейинчалик экспорт қилиш шарти билан маҳаллий озиқ-овқат буғдойини биржа савдолари орқали сотмоқда.\nҲафталик котировкалар: олтиннинг баҳоси ўсди\n2019 йил 9-13 сентябрь кунлари "ЎзРТХБ" АЖда ўтказилган биржа савдо натижаларига кўра биржа бозорининг турли товар сегментларида нархлар динамикаси турли йўналишлар бўйича шаклланиб борди.\n2019 ЙИЛ 9 - 15 сентябрь КУНЛАРИ УЧУН САВДО НАТИЖАЛАРИ\n2019 йилнинг 9-15 сентябрларида “ЎзРТХБ” АЖ да 995,9 млрд сўмлик битимлар тузилди, бу эса аввалги ҳафтадаги натижага нисбатан 75% га кўпдир. Кичик бизнес ва тадбиркорлик субъектлари иштирокида тузилган битимларнинг умумий ҳажми 43% га ўсиб, 411,1 млрд сўмни ташкил этди.\nҚозоғистон фонд биржаси вакиллари ЎзРТХБ га ташриф буюрдилар.\n2019 йил 12 сентябрида Қозоғистон фонд биржасининг (KASE) делегацияси “ЎзРТХБ” АЖ га бошқарув раиси Алина Алдамберген бошчилигида ташриф уюштирди. Делегация таркибига, шунингдек, ривожланиш бўйича директор Кайрат Турмагамбетов, эмитентлар билан ишлаш департаменти директори Эльвира Серсенбаева, эмитентлар ва инвесторлар билан ишлаш Департаментининг етакчи мутахассиси Азим Жарасов, ахборот ва статистика Департаменти бош мутахассиси Тамара Шодиева кирдилар, ҳамда брокерлик корпусларининг вакиллари иштирок этдилар.


давлат почта оператори — «Swiss Post» почта ва тиббиёт таҳлилларини дронларда етказишни тўхтатди. Одамларнинг хавфсизлиги учун шундай қилинди, ... Post» 2017 йилдан ўн килограммлик «Matternet M2 V9» дронлари орқали жўнатмалар, тиббиёт таҳлиллари ва бошқа юкларни етказишни ...\nЯмандаги қўзғолончи хусийларнинг «Ансор Аллоҳ» ҳаракати томонидан Саудия Арабистонидаги Абҳа ва Жизан шаҳарларидаги аэропортларга ҳужум қилинди.\nэҳтиёж туғилганда ўз шакли ва ўлчамини ўзгартира оладиган дронни яратишди. Бу учиш қийин бўлган жойларда ишлашни енгиллаштиради, деб хабар бермоқда «News.ru». Квадрокоптерларнинг асосий камчиликларидан ... ўлчамдалиги тор жойларда учишга йўл қўймайди. Янги ишлаб чиқилган дрон керак бўлганда «қўллар»ини йиғиши ва кичрайиб олиши мумкин. Ишлаб ...\nТихуана аэропортига қўниш пайти йўловчи самолёти дрон билан тўқнашиб кетди. Бу ҳақда «Millenio» хабар берди. Фотосуратдан кўриниб турибдики, самолётнинг уч қисми сезиларли шикастланган. Ушбу ...\nавиацияси бошқармаси («The Civil Aviation Authority») «DJI» русумли дронларнинг парвозини вақтинчалик тақиқлади. Негаки улар бир тушунарсиз ... Trends». Аниқроғи, муаммо «DJI» 2017 йили чиқарган «Matrice 200» дронларида. Оғирлиги 3,8 килограммлик бу дронлар охирги пайтларда беқарор ...\nАфғонистонда дрон орқали 5 нафар «Толибон» жангариси йўқ қилинди\nАфғон ҳарбийларининг маълумотларига кўра, ҳужум Зурмат туманида толиблар автомобилига уюштирилган.\nуниверситети олимлари 383 км/соат тезликда учаётган дронни самолёт қаноти билан тўқнаштириб кўришди. Синовдан мақсад учувчисиз аппаратларнинг йўловчи самолётлари билан тўқнашуви хавфли-хавфсизлигини ... енгил моторли йўловчи самолёти қаноти ва энг кўп тарқаган дрон турларидан бири — «DJI Phantom 4» қатнашди. Тадқиқотчилар дронни 383 ...\nолиб боришга қаратилган бўлса-да, учувчисиз учиш қурилмаларидан (дронлар) фойдаланган ҳолда ер ресурсларидан фойдаланиш тизими мониторингини ... Бразилия ва кўплаб Европа давлатларида қишлоқ хўжалигида аллақачон дронлардан фойдаланиш йўлга қўйилган. дронлардан фойдаланишдан мақсадлар ...\nяратди, деб хабар беради «Hi-News». Мазкур конструкциянинг асосини дрон ташкил этади. дрон мобиль телефон билан алоқа ўрнатади ва мунтазам ... равишда смартфон соябон остида бўлишини таъминлайди. Бундан ташқари дрон ўз хўжайинини таниш қобилиятига эга камералар билан жиҳозланган. «Учар ...\nХитойда одам ташишга мўлжалланган дунёдаги энг катта дрон яратилади\nбошқариладиган қурилмани яратмоқда. Мазкур қурилма фуқаролик дронлари орасида энг йирик техникага айланади, деб хабар берди «NV.ua».Компания ...


Талабада айб йўқ! - Уч илдиз\nУнга тарих ҳақиқатини тўғри тушунтириш керак, холос.\nБир ижодий учрашувда хато гапириб қўйган талабамизга устоз журналист Олим Тошбоевнинг қуйидаги мақоласини жавоб тариқасида тақдим қилар эканмиз, уни қунт билан ўқиб чиқишни барчага тавсия этамиз, дейди Дониш домла бироз енгил тортиб.\n“МЕН… ХУДОГА ИШОНМАЙМАН”\nўтган асрнинг 80 йилларига бир назар\n1984 йил июнининг 23-куни Ўзбекистон жамоатчилигини сергак қилган, машъум қатағонга “фатво” берган XVI пленум бўлиб ўтади. Совет мактабида тарих ўқиганлар яхши билади. 1941 йил 22 июнда немис фашистлари қизил империя ҳудудига қўққисдан бостириб кирган бўлса, орадан қирқ уч йил ўтиб, совет Ўзбекистонига КПСС ниқобидаги фашистлар босқин уюштиради. Йўқ-йўқ, Ўзбекистон танк, самолёт ёки тўпдан эмас, ягона ва қудратли фирқанинг шапалоқдайгина низомидан ўққа тутилади. Кутилмаган ҳужум туфайли ўн саккиз миллионли халқнинг маънавият чегараси вайрон бўлади.\nСовет Ўзбекистони раҳбари пленумда миллий-маънавий ҳаётни тафтиш қилиб, Ислом динига қарши кураш етарлича олиб борилмаётганидан норози бўлади.\n“Партия ташкилотлари баъзан одамлар онгидаги ўтмиш сарқитларининг социал хавф-хатарига етарли баҳо бермаётганликлари, коммунистларнинг диний маросимларда қатнашиш ҳоллари учраб турибди. Яқинда бўлиб ўтган дафн маросимига бағишланган жанозада ВАСХНИЛ академиги С.Х.Йўлдошев, уч фан доктори, беш фан кандидати қатнашган. Уларнинг кўпчилиги партия аъзоларидир. Бу масалада бошланғич партия ташкилоти, Киров район, Тошкент шаҳар партия ташкилотлари сукут сақлаб турганлиги сиёсий жиҳатдан зарарли ва социал жиҳатдан хатарлидир”.\nБугун жаҳоннинг етакчи давлатлари исломофобияни яратиб, дунё халқлари қалбига Ислом сўзини қўрқувга қўшиб жойлаётган экан, Ўзкомпартия бу “юмуш”ни анча олдин, ўтган асрнинг 80-йиллари ўрталаридан бошлаганини эслатиб қўймоқчимиз.\n“ЖАНОЗА — ЭСКИЛИК САРҚИТИ…”\n1985 йил июлининг 25-куни Ўзбекистон ССР Олий Совети Президиумининг “Хотира кунини белгилаш тўғрисида” ги Фармони эълон қилинади. Унга кўра ҳар йили март ойининг сўнгги якшанбаси республикада “Хотира куни” сифатида нишонланадиган бўлади. Бир қарашда эзгу иш бўлиб кўринган бу тадбирдан кўзланган мақсад аслида жанозаю дафн маросимларига ношаърий тус бериш, яъни советча руҳни сингдириш, коммунистик тартиб ўрнатиш эди.Ўша йилларда Ўзбекистонда қанча одам жанозасиз кўмилганини ҳеч ким билмайди. Мусулмон фарзандининг мусулмонча кўмилмаганидан одамлар карахт тортиб қолган эди.\n“Ўзбекистон адабиёти ва санъати” газетаси 1990 йил майининг 25-кунги сонида сариосиёлик Эштемир Ашуровнинг “Миш-мишлар асослими?” номли мақоласини эълон қилган. Муаллиф кўп йиллардан бери қалбини ўртаб келаётган дардни дастурхон этади. Мақолани ўқиб, аслида бу дард минг-минглаб озурда эштемирларнинг ичини кемириб ётганига иқрор бўласиз. Улар ҳам худди Э.Ашуров каби кўча-кўйда, уйда хомуш бўлиб, давраларга, тўй-томошаларга деярли аралашолмай қолган. Фақат ўзига-ўзи тасалли бериб юраверган.\n“1985 йилнинг бошлари эди. Ҳамма жабҳаларда инқилобий ўзгаришлар ясашга интилиш кучайган бир давр эди. Ўзбекистон Компартияси Марказий Комитетининг идеология бўйича котиби Раъно Абдуллаеванинг ташаббуси билан районимиз партия ташкилотида олиб борилаётган атеистик тарбия ишларининг аҳволи нуфузли комиссия томонидан текширилди. Май ойида текшириш якунлари Марказий Комитет бюросида кўрилди. Бюро район раҳбарларини қаттиқ жазолаб, бутун жумҳуриятда диний эътиқодга қарши ўт очиш ҳақида (таъкид бизники – О.Т.)қарор қабул қилди. Мен шу даврда район партия қўмитаси мафкура бўлимини бошқарардим. Очиқ гап, бюро йиғилишидан сўнг қишлоқларда диний маросимларни ўтказиш деярли тақиқлаб қўйилди”.\nСобиқ мафкурачи кўнглини бўшатар экан, рост сўзлашга аҳд қилади. Ёзишича, бюро қарорини бажариш учун рамазон ойида ўзи бош бўлиб, уйма-уй юриб ифторларни тўхтатади. Бу ишга ҳатто милиция ходимлари ҳам жалб қилинади. Ички ишлар ходимлари босими остида рўзадорларга мажбуран таом едирилиб, сув ичирилади. Тумандаги “Ленинград” жамоа хўжалиги бригада бошлиғининг туман кенгаши депутатлигига кўрсатилган номзоди ифтор қилгани учун рўйхатга олинмайди.\n“Шундай кунларнинг бирида отам оламдан ўтдилар. Ҳангоманинг зўри худди шу куни бўлди. Район фирқа қўмитаси ходимлари отамнинг дафн маросимига “замонавий” тус берамиз, деб туриб олдилар. Шунга қарамай, мен жанозага Денов шаҳридаги рўйхатга олинган жомеъ масжиди вакилларини таклиф этдим. Лекин район раҳбарлари уларни кўриб тўнларини тескари кийиб олишди. “Райком ходимининг ҳовлисида жаноза ўқилмайди, келган йўлингиздан қайтиб кетаверинглар”, деб дин вакилларига фармойиш бердилар. Бироқ улар ҳам бўш келишмади. “Йўқ, марҳумни таомилга кўра дафн этамиз, бу бизнинг бурчимиз” дейишди. Райком вакиллари яна оёқ тирашди:“Ўқимайсизлар, тамом-вассалом. Ўқийдиган бўлсаларингиз, ҳозироқ Марказқўмга қўнғироқ қиламиз, ярим соатда масалангиз ҳал бўлади”.\nТортишув анча давом этди, охири дин вакиллари таслим бўлишди.\nРайком котибининг қаттиқ назорати остида бу маросим жуда хуфёна ўтказилди. Ахир, ўшанда партия сафидан ўчсам ҳам, отамни рисоладагидек дафн этишни ташкил этсам бўлмасмиди?! Туриб-туриб, энди шундай қилмаганимга пушаймон бўламан”.\n“Комсомольская правда” газетаси 1985 йил майининг 19-кунги сонида (ўзбекчаси “Ёш ленинчи” газетасининг 55-сонида босилган)\n“Эскича никоҳни хоҳлашмаганди…” сарлавҳали мақола чоп этади. Мақола пленумга жавоб тарзида ёзилган бўлиб, Ўзбекистонда ёшлар орасида ҳали-ҳануз диний хурофот таъсири борлиги, уйланаётган ва турмушга чиқаётганлар никоҳ ўқитаётгани “фош” қилинган. Бундай комсомолларнинг тавба-тазарруси берилган.Мақолада ёзилишича, изқувар мухбирлар ишончли далил тўплаш мақсадида масжидга боришган ва имом, унинг ҳузурига келувчи келин-куёвларни пойлашган. Эскилик сарқитини фош этиш керак-да! “Адашганлар” ҳам кўп куттирмай, ўз оёғи билан тўрга тушади. Қаранг, “Узсельхозтехника” ташкилотининг Тошкент вилоят бошқармаси муҳандиси РустамИ.– куёвтўра, қўлида “виждонли, интизомли комсомол” деган тавсифномаси бўлатуриб никоҳ ўқитса-я?! Бунга чидаш мумкинми?Ҳамкасбларимиз куёвболага ижобий характеристика берган ёшлар етакчиси Виктор Васютинга арз қилади.\n“Биз ҳаммасини баён этгач, ўт тушгандек шошилинч чоралар кўрилди: комсомол Икромхўжаевга жиддий ҳайфсан эълон қилишди.\nЗотан, ўтган йили мулла ҳузурида бўлганлар фақат келин-куёв Икромхўжаевларгина эмас. Бу ерга қадам ранжида қилганларнинг аксарияти комсомоллар эди. Бу фақат биргина масжидда, холос”.\nМақолада, шунингдек, “Ўзбекбирлашув” ходими Учқунбой У.нинг ҳам қандай қилиб тавбасига таянтирилгани баён қилинган. Ёш йигит масжидда никоҳ ўқитгани учун тушунтириш хати ёзиб беради.\n“Мен атеистман, худога ишонмайман. Никоҳ саройида никоҳдан ўтгач, рафиқам билан масжидга йўл олдик. У ерда никоҳ ўқитганимиздан сўнг ёдгорлик жойларига бориб, гул қўйдик. Масжидга кексаларнинг дилини оғритмаслик учунгина бордик”.\nСиёсий ҳушёр мухбирлар одамларга баҳо бераётганда “истиқболли мутахассис”, “яхши одам” деявермасдан, энг муҳими, уларнинг эътиқоди қанақалигини текшириш керак, деган талабни қўяди. Мақола муаллифларининг фикрига кўра, комсомол ходими ўз позициясидан чекиниши, бут тақиб, ибодат қилиши мумкин эмас.\nМақоладан яна бир мисол келтирсак.\nЧирчиқдаги 281-кўчма колонна электрпайвандчиси, комсомол аъзоси Борис И. ва унинг қайлиғи, Бутуниттифоқ хирургия илмий маркази Тошкент филиалининг лаборанти Галина С.нинг никоҳдан ўтиш учун черковга боришгани танқид қилинган. Сабаби, Галинахон 1984 йил 27 декабрда ВЛКСМ сафига кирибди-ю, орадан бир ярим ой ўтгач, черковга борибди. Тўғри-да, комсомол қиз келин бўлганига шукр қилиб кетавермайдими, черковда нима бор?\nХуллас, келин тушмагур “ножўя” иши учун тушунтириш хати ёзишга мажбур бўлади.\n“Биз у ерда никоҳ ўқитмоқчи эмас эдик, лекин менинг ота-онам ўз сўзларида туриб олишди. Начора, ён босишга тўғри келди. Тўғри, черковда ҳаммаси жуда чиройли эди, лекин биз ўзимизни ноқулай сездик, ҳатто хижолат чекдик ҳам…”\nМақоладаги яна бир айбловни қаранг. Самарқанд обсерваторияси лаборанти Нигора Ж. ҳам, чўнтагида комсомол дафтарчаси бўла туриб, эри билан биргаликда Самарқанд масжидига бориб, никоҳини “ҳалоллаштириб” келган.\nМақолада айрим комсомол йигит-қизларнинг олий ўқув юртига кириш имтиҳонига бориш чоғида кўкрак чўнтакларига Қуръоннинг митти нашрини солиб қўйишлари ҳам қораланган. Бу хатти-ҳаракат эрта-индин масжидга ёки черковга етаклаб бориши мумкин, дея талқин этилган.\nБу мақолани Ўзбекистон халқлари тарихи музейига қўйиш керак. Токи бугун Жумъа намозида қори-имомлардан маъвиза эшитаётган йигитчалар ота-онаси туғилиб ўсган ҳаёт қандай бўлганини билиб олсин.\nЗИЁРАТ УЧУН ЖАЗО\n“Қишлоқ ҳақиқати” газетасининг 1988 йилги 56-сони “Атеист” саҳифасида “Ишонтириш кучи” мақоласи босилган. Мақолада Булунғур туманидаги мафкуравий аҳвол таҳлил қилинади.\n“Равшанки, руҳонийлар рўза ойларида тўю тантаналарни ўтказиш қатъий ман этилган деб тарғиб қилишади. Бу ярамас, чиркин одатлар фақат дин пешволаригагина наф келтирган. Коммунист ва комсомоллар, халқ депутатлари маҳаллаларда кенг тушунтириш ишларини олиб бордилар. Натижада хурофотга кескин зарба берилди: рўза ойида кўплаб комсомол тўйлари ўтказилди.\nРайон маданият уйида атеистик мавзуларда қизиқарли лекциялар, савол-жавоб кечалари уюштириш одат тусига кирди. Гагарин номли, Ленин номли совхозларнинг маданият уйлари қошида эса атеистлар клуби иш бошлади. Яширишнинг ҳожати йўқ, кам бўлса-да, коммунистларнинг диний маросимлар, расм-русумларда иштирок этиши каби ҳоллар учрамоқда. Жумладан, “Сельхозхимия” бирлашмаси ишчиси, КПСС аъзоси Б.Норматов ота-онасини Пайариқ районидаги Хўжа Исмоил мақбарасига зиёратга олиб борган. Бу кўнгилсиз ҳолга муносиб баҳо берилди: район партия комитети бюроси Б.Норматовга ҳисоб карточкасига ёзиш шарти билан қаттиқ ҳайфсан эълон қилди”.\nБугун имом ал-Бухорий қадамжосига ҳаяжон билан кириб келаётган мўйлови сабза урган куёвтўра ва оқ либосдаги келинчак куни кеча бу ерга келганлар таъқиб қилиниб, бошида тегирмон тоши юргизилганини билади деб ўйлайсизми? Ишониш қийин, билмаса керак. Истиқлол даврида ҳақиқатан обод бўлган бу қутлуғ масканга ҳар куни юзлаб зиёратчи келади. Байрам ва ҳайитларда игна ташласангиз ерга тушмайди. Ана ўша тумонатда эса собиқ коммунист Б.Норматов ва унга фирқавий жазо берганлар ёки уларнинг фарзанду неваралари борлигига шубҳа йўқ.\nМарказқўмнинг арзанда нашри, ота газета бўлмиш “Совет Ўзбекистони” 1987 йилги 12-сонида “Иллатларга муросасиз бўлайлик” шиорини ўртага ташлайди. Ярим саҳифалик суҳбатни ўқиб, беихтиёр кўксингизни ғижимлайсиз. Эътиқоди жазога сабаб бўлган юртдошларимиз тақдирини кўриб дод солиб бақиргингиз келади.\n“Тошкент область Оржоникидзе районидаги “Правда” колхозининг собиқ бухгалтери А.Бойтелесов хурофий маросимда қатнашибгина қолмай, балки уни ўзи ташкил этди. Коммунист бўла туриб масжидга қатнаб турган, диний маросимларда фаол иштирок этган Бойтелесовни район партия комитети КПСС сафидан чиқариб, жуда тўғри иш қилди. Иккиюзламачи киши коммунист бўлолмайди.\n“Ташкентмрамор” ишлаб чиқариш бирлашмаси бош технологи, партия бюроси секретарининг ўринбосари М.Кучакбоев уйида худойи қилгани учун партия сафидан чиқарилди. Коммунистларни, бутун коллективни тарбиялаш зиммасига юклатилган бу кишига бошқача муносабатда бўлиш мумкин эмас! Уни кечириш ёки либераллик партия обрўсини тўкишга бефарқ қарашдир.\nСобир Раҳимов районидаги 219-мактаб ўқитувчиси Х.Маҳсудовга нисбатан ҳам уйида ифторлик уюштиргани учун шундай чора кўрилди. Хўш, зиммасига энг масъулиятли вазифа – ёш авлодни коммунистик руҳда тарбиялаш иши топширилган бу педагогни партия сафида қолдириш қайси мантиққа тўғри келарди?\nХуллас, биз бундай ҳолларда Ленин кўрсатмасига қатъий амал қилаверамиз”.\nМусоҳабада қатнашган Тошкент вилояти мафкура котибиШ.К. баъзи олий ўқув юрти аудиторияларида “Ҳайитингиз муборак бўлсин!” деган гаплар қулоққа чалинаётганига тоқат қилиш мумкин эмаслигини ҳам айтади. Унинг сўзига кўра, Акмал Икромов туманида янги оила қурганларнинг 60 фоизи никоҳдан ўтган. Янги туғилаётган ҳар беш боланинг бири чўқинтирилган.\nСовет Ўзбекистонидаги диний-маърифий сиёсат шу даражада олиб борилганки, айтсанг бугунги ёшларга эртак бўлиб туюлиши мумкин. Ички ишлар, йўл ҳаракати хавфсизлиги хизмати ходимлари йўлларда кечаю кундуз рейд ўтказиб, энг ашаддий жиноятчилар қаторида… машинасига тумор, кўзмунчоқ илган ҳайдовчиларни ушлаб, жавобгарликка тортган. “Совет Ўзбекистони” газетаси эса вақти-вақти билан ўтказиб туриладиган бундай текширувлар ҳақида “Тумор таққан машиналар” деб мақолалар бериб борган. Ана шуларни ўйласангиз, шоирга қўшилиб ҳайқиргингиз келади:\n“Нима сабаб ўт билан сув топишадир тил,\nОқу қора ўлтирадир бир-бирин сийлаб?”\nЎша йиллардаги газета-журнал саҳифаларида мунтазам бериб борилган “Хурофот кулфат келтиради”, “Авлиёлар муқаддасми?” деган даъват ва сўровлардан ҳар қандай одам ҳушёр тортган. Жон нечта?!\nХалқ зиёрат қиладиган, муқаддас деб билган жойларга мутахассис ва олимлар жалб қилиниб, текширув-қазув ишлари ўтказилган ва хулосада, “фалончи ота ёки тугунчи жой ҳеч қандай муқаддас эмас” дея эълон қилинган. Камига, халқ тўпланадиган бундай қадамжолар ички ишлар ходимлари томонидан назоратга олинган.\nПартиявий синчков ва сиёсий ҳушёр одамлар таклифи билан мусулмон оиласи тузилганининг расмий эълони – никоҳни йўқотиш бўйича ҳам ҳаракат бошланади. Адабиёт газетасининг 1986 йилги 46-сонида чоп қилинган “Никоҳ ўқитиш шартми?” мақоласини ана шундай чиқишлардан бири дейиш мумкин. Муаллиф Йўлдош А. таҳририятга мактуб ҳам йўллаб, атеистик мавзудаги мақолаларни бераётгани учун миннатдорлик билдиради ва охирги йилларда республикамизда жамоатчилик ёрдамида илмий атеистик тарғибот, ўтмишдан қолган кераксиз расм-русумларга қарши кураш яхши натижа бераётганини эътироф этади.\n“Лекин айрим сарқитлар ҳамон давом этяпти. Шулардан бири муллага бориб никоҳ ўқитишдир. ЗАГСдан ўтган келин ва куёв қатор-қатор енгил машиналарда мачит томон йўл оляпти…\nМенимча, никоҳ ўқитишдан қутулиш учун ҳозиргига нисбатан бошқача йўл тутишга тўғри келади.\nОила қуриш – эр-хотин бўлиш бу диний иш эмас, балки гражданлик ишидир. Маҳалла комитетлари бу соҳада қанча фаол, таъсирчан иш олиб борсалар, муллага бориб никоҳ ўқитиш ҳам шунчалар камаяди, ўз маъносини йўқотади. Коммунистик тарбия соҳасида катта ишлар амалга оширилаётган бир даврда оилада ҳам ҳар қандай диний ирим-сиримларга йўл қўймаслик зарур. Бу соҳада ҳам комсомоллардан, ёш ота-оналардан ўз оилаларида хурофотга берилган айрим кексалар ўртасида мунтазам тушунтириш ишларини олиб боришлари талаб қилинади”.\nЭркин И. деган юртдошимиз эса динга эътиқод қўйишни “Ожизлик аломати” деб ҳисоблайди ва у “Ўзбекистон адабиёти ва санъати” ҳафталигининг 1987 йилги 37-сонида нашр қилинган мақоласини ҳам шундай номлаган. Муаллиф аввало кексаларниатеистик руҳда тарбиялаш муҳимлигини айтади. Унинг фикрича, динга ишонувчилар асосан қариялар, улар пенсияга чиқиб, бекор қолганидан худойига, масжидга боради, турли хил диний ривоят ва афсоналарни эшитиб, қулоғи пишади.\n“Бундай ҳоллар рўй бермаслиги учун тегишли партия-совет ташкилотлари ходимлари уруш ва меҳнат ветеранларини, кекса коммунистларни жамоатчилик ишларига кенгроқ жалб этиш хусусида жиддийроқ ўйлаб кўришлари керак. Айни вақтда диний урф-одатларни ташвиқ қилишга уринган кимсаларнинг фаолиятига қатъий чек қўйиш лозим бўлади.\nАтеистик тарбияни тўғри йўлга қўйишда ислом динининг келиб чиқишини, унинг реакцион моҳиятини ҳаётий мисоллар асосида оммага тушунтириш муҳим аҳамиятга эга”.\nХуллас, Мафкура котиби Р.Абдуллаева даврида республикада ўзига хос “салиб” юриши авж олади, “худо” сўзини ишлатиш ман қилинади. Асқад Мухтор ана ўша даҳшатли йилларга аччиқ киноя тарзида “Аналҳақ” шеърини ёзди. Шеърни адабиёт газетасининг 1989 йилги 6-сонида ўқиш мумкин. Бир парча келтирамиз:\n“Минг йилликлар зиҳи\nшундайин бир пайт –\nҳамма материалист, ҳамма илмли.\n“Аналҳақ” десам ҳам,\nхалқ бунга лоқайд,\nҳеч ким шилиб олмас менинг теримни”.\n“Аналҳақ” сўзининг луғавий маъноси “мен Ҳақ, яъни мен худоман” деганидир. Мансур Халлож шу сўзни айтиб қичқиргани учун дорга тортилган. Донишманд адиб қаҳрамони, аввало, минг йилликлар кўрмаган бир ҳол – атеистлар, жоҳиллар замонини кўриб ҳайратга тушади. Мансур Халлож каби ҳайқирсам ҳам бу даҳрий жамиятда мен билан ҳеч кимнинг иши йўқ, жазолаш у ёқда турсин, ҳатто эътибор ҳам қаратмайди дейди. Чунки авомга ҳар куни, ҳар соатда “худо йўқ, илоҳий кучлар бемаънилик” дея уқтирилган.\nТаассуфки, халқимиз мана шундай қора кунларни ҳам бошидан ўтказди. Ўзига беадад шукр, жоҳилият давридан ўтганимиз рост бўлсин. Ислом динига қувват берган, буюк муҳаддислар ватани Ўзбекистон мутлақо янги диний-маърифий ривожланиш босқичига кирди. Аллоҳ таоло Юртбошимизнинг улуғ ниятлар билан бошлаган ислоҳотларига мададкор бўлсин!\nUshbu maqolani o’qib, o’sha davrdagi og’ir ahvolni his qilgandek bo’ldim. Bolalik xotiralarim, otamning nasihatlari yodimga tushdi. Hayotimiz davomida haq-nohaqliklarga ko’p uchraymiz. Goho bunga havas qilamiz, gohida esa xulosa chiqaramiz. Ba’zida dadamlarning adolatsizlikka qarshi indamay jim qolishlari meni hayratga solardi. Xudo hammasiga guvoh derdilar dadam. Oradan vaqtlar o’tib esa o’sha nohaqliklar sababchisi bosh egib kelganligiga guvohman. O’sha paytdayoq, otam mening qalbimga Olloh tushunchasini joylagan ekanlar. Shundan buyon borlig’imda Olloh!\nNext story В Ташкенте состоялся официальный приём в связи со 100-летием Азербайджанской Демократической Республикой\nPrevious story Халқимизнинг эртанги кунга ишончи, яхши яшашга интилиши ва иштиёқи ортмоқда


Муаллиф: Нуриддин ИСМОИЛОВ (Ўттиз еттинчи қисм) Шоҳруҳ унинг юзига синчиклаб тикилди. Ҳа, бу ўша. Кўзойнак тақса ўзгариб қоларкан. Яхшилаб қарамасанг, таниёлмайсан. — Мен сизни, барибир, ўлдиролмаган бўлардим, — деди Шоҳруҳ. — Нега энди? Тўппончангни тўғрилайсан, тепкини босасан — олам гулистон, оёғингнинг остида бир қоп гўшт ётибди, — дея кулди Игнатий Олимович. — Лекин бунинг учун таниб олиш керак-да. Юз фоиз кафолат бераманки, эртага сизни кўрсам, яна танимай қоламан. Бу менинг хотирам пастлигидан эмас, албатта...\nМуаллиф: Нуриддин ИСМОИЛОВ (Ўттиз олтинчи қисм) Шоҳруҳ жавоб бермади. Бахтиёрни туртди. “Ароқни узатиб юбор”, деди. Бахтиёр дарров бардачокни очиб, шишадаги шайтон сувини узатди. Шоҳруҳ қулқуллатиб ичди. Бу вақт мобайнида Юлдуз сабрсизлик билан эрининг гапиришини кутди. Сездики, турмуш ўртоғи ўзини босиб олмоқчи. Шу боис қулқуллатиб алланима ичаяпти. Баттар қўполлашишдан ўзини сақлашга уринаяпти. Эрига нисбатан меҳри ошиб, уни жудаям соғиниб кетди. Қани энди ҳозир ёнида бўлса-ю, бўйнидан маҳкам қучоқласа...\nМуаллиф: Нуриддин ИСМОИЛОВ (Ўттиз бешинчи қисм) * * * Қайноғаси машинадан тушгунча Хонзода ўзини тутиб олди ва ҳайдовчига: — Сўраса, пул олиб келдик, денг! — деганча уй ичкарисига югурди. Хонасига киргач, шоша-пиша устидагиларни ечиб отди. Бошқа тўғри келган кўйлагини кийди. Юзини апил-тапил ювганидан кейин пастки қаватга тушди. Бу маҳал Бўрон дарвозахонада Хонзода билан бирга келган ҳайдовчини сўроққа тутарди: — Қаердан келдинглар? Нима қилдинглар? Нега мошинангизни бу ёққача ҳайдадингиз? Кимсиз?...\nМуаллиф: Нуриддин ИСМОИЛОВ (Ўттиз тўртинчи қисм) Шоҳруҳ конвертни очиб қаради. Сурат. Икки киши тушган. Бири аёл, иккинчиси эркак. Ҳар иккови ҳам жилмайиб турибди. Эр-хотинга ўхшайди. Расмга тушган жойлар қандайдир денгиз бўйлари. Эркак ҳам, аёл ҳам чўмилиш кийимида. — Олег Козлов. Олтмиш иккинчи йилда туғилган, — дея изоҳ бера бошлади Боря, — ёнидагиси ўйнаши. Ўтган йили ёзда Дубайда суратга тушишган. Сен шу одамни йўқ қилишинг керак. Албатта, аввал оиласини. Улар Санкт-Петербургда туришади битта ўғли билан...\nМуаллиф: Нуриддин ИСМОИЛОВ (Ўттиз учинчи қисм) * * * Овсини айтган “хушхабар”дан лов-лов ёнган Фароғат меҳмонхонага кирди-ю, тарашадай қотди. Чунки у излаган аёл ўтирганлар орасида йўқ эди. Маълум муддат каловланиб қолди. Салом берай деса, бир қанча вақт муқаддам ўзи буларни камситиб, ер билан битта қилиб кетган эди. Агар шундай қилмаганида, ҳозир бунақанги паст одамларга салом бериш у ёқда турсин, уларнинг берган саломларига алик олмаган бўларди. — Шаҳло, — деди у қошини чимириб, — бир минутга қаравор, ишим бор сенда...\nМуаллиф: Нуриддин ИСМОИЛОВ (Ўттиз иккинчи қисм) Тонг энди бўзариб келаётганида, Шоҳруҳ уйғонди. Зўрға ювиниш хонасига етиб борди. Кўнгли беҳузур бўлди. Мумкин қадар овозини чиқармасликка ҳаракат қилди. Бироқ Юлдуз ундан аввал уйғониб, шунчаки кўзини юмганча хаёл суриб ётганди. Шовқинни эшитиб, югурганча унинг ёнига бориб, пешонасини ушлаб турди. Муздай сувга юз-қўлини ювган йигит озгина енгил тортди. Юлдуз дарров қаҳва дамлаб берди. Ана шундан кейингина унинг бош айланиши тўх-тади. Ўн беш кун уларни ҳеч ким безовта қилмади...


Qalampir.uz - Ангренда унаштирилган йигит-қиз сувга чўкиб, ҳалок бўлди\n18:40, 19.05.2017 Жамият\nХабар берилишича, Анора ва Илҳом “Ёр-ёр” садолари остида дафн этилган.\nАнгренда унаштирилган йигит ва қиз тўй кўришга улгурмай ҳалок бўлди. Воқеа Ангрен дарёси соҳилида содир бўлган. Аниқроғи, соҳил бўйига машинада борган ёшлар номаълум сабабга кўра автомобиль билан бирга чўкиб кетган. Бу ҳақда маҳаллий аҳоли вакиллари “Qalampir.uz”сайтига хабар бердилар.\nГувоҳларнинг маълум қилишича, Spark русумли машинани сувдан чиқаришганида, рулда ўтирган йигитнинг оёғи педалга ёпишиб қолгани аниқланган.\nҲалокат сабаби маълум қилинмаган. Дарё яқинидаги машина кучли оқим туфайли бошқарувни йўқотган бўлиши мумкин, деган тахминлар айтилмоқда.\nХабар берилишича, Анора ва Илҳомнинг тобути “Ёр-ёр” садолари остида қабристонга элтилган.\nИкки ёшнинг тўйини орзу қилган ота-оналар азасини кўрганда қай аҳволга тушганини тасаввур қилиш қийин эмас. Тўйдан олдинги учрашувлар унаштирилган йигит-қизлар ўртасида бўлиши табиий ҳол. Урф-одатларимизга кўра, бундай вақтда ёшлар асосан одамлардан ҳоли жойларда кўришишга ҳаракат қилади. Бироқ биргина учрашув туфайли таваккал қилиш шартмикан?\nСув бўйига бунчалик яқин боришмаганда,ушбу фожиа содир бўлмасмиди? Яна ким билсин. Нима бўлганда ҳам инсон ҳар қандай шароитда хавфсизликка риоя қилиб, эҳтиёткорлик билан иш тутса, бу каби кўнгилсиз ҳолатлар олди олинади.\n#Рекордлар: 42 раунд давом этган бокс жанги ҳақида эшитганмисиз?\n10:44, 31.10.2017 3 624\n18:21, 05.10.2017 4 028\nТошкент вилоятида бир гуруҳ хотинлар безорилик қилишди\n13:26, 22.07.2017 7 075\nШавкат Мирзиёев Ангрен шаҳрига ташриф буюрди\n13:15, 21.07.2017 2 779\nАнгренда автомобиль ўғирлаган 22 ёшли йигит ушланди\n14:28, 01.07.2017 1 407\nАвтомобиль рақамлари ўзгаради! Сотиб олинган "золотой" рақамлар нима бўлади?\nЎзбекистонда ўқитувчилар миллионерми?! Молия вазирлиги изоҳ берди\nМиллий авиакомпания раҳбарлигидан кетган Рўзиқулов бошқа ишга ўтди\nФВВ ўлимга олиб келувчи хавфдан огоҳлантирди\nАбдулла Арипов яна йиғилиш ўтказди


Ўзбекистон ТИВ раҳбари Қирғизистон ташқи ишлар вазири билан учрашди\nТОШКЕНТ, 8 декабрь. /“Дунё” АА/. Бугун Ўзбекистон ташқи ишлар вазири Абдулазиз Комилов "Италия – Марказий Осиё" вазирлар учрашувида иштирок этиш учун Тошкент шаҳрига келган Қирғизистон ташқи ишлар вазири Руслан Казакбаев билан учрашув ўтказди, деб хабар қилмоқда “Дунё” АА мухбири.\nТИВ маълумотига кўра, суҳбат чоғида сиёсий-дипломатик, чегаралар, савдо-иқтисодий, энергетика ва маданий-гуманитар соҳалардаги Ўзбекистон-Қирғизистон муносабатларининг долзарб масалалари муҳокама қилинди.\nИлгари эришилган келишувларнинг амалга оширилиши ва турли даражалардаги келгуси тадбирлар жадвали кўриб чиқилди.\nХалқаро ва минтақавий вазият, жумладан, Афғонистондаги вазият юзасидан фикр алмашилди.\nТашқи ишлар вазирлигида мамлакатимиз ҳуд...\nЎзбекистон ташқи ишлар вазирининг ўринбосари Ғайрат Фозилов Япониянинг «Mitsui» компанияси...\nЎзбекистон ташқи ишлар вазири Буюк Брит...\nЎзбекистон ташқи ишлар вазири Абдулазиз Комилов бугун Буюк Британиянинг Жанубий Осиё ва Ҳ...